Lifan-Z/Chinese-poetries-txt huggingface dataset:
去年今日富池头，浩荡风烟卷雪楼。湖海百年双鬓老，荆扬两地一萍浮。河斜左界流清夜，云密西郊望有秋。通塞随时何必问，明朝又放溧阳舟。
过了平湖又小溪，却从芜径访多歧。如何江上乘风鹢，化作泥中曳尾龟。谁遣旌旟行沮洳，定知鼓吹宅涟漪。中桥咫尺末由到，且作吴儿玩水嬉。
泽国何村不着桥，中桥跬步即云霄。青帘望市雷鸣腹，黄帽推船水没腰。六月彤云摇旱火，一潮清浪卷晴飚。平生未惯舟行陆，铁石心肠也合消。
买田阳羡说东坡，想见溪山胜槩多。曾是中营夸绣帽，尚传遗庙锁雕戈。斩蛟义槩人犹记，化蝠仙踪事易讹。我欲问津先访古，古灵题迹试摩挲。
粹仪夹绽盛花钿，人说先朝祀玉仙。罨画有溪春不老，炼丹无灶古空传。乞灵賸拟羞苹藻，养性何劳学汞铅。书合苍龙应不远，为君重写白云篇。
蒹葭曼衍浪萦回，波面虽平路不开。沟渎行舟休剡木，坳堂浮芥欲胶杯。人如凫雁俱游耳，江有鱼龙安在哉。但说渰名吾亦畏，辅渠有路莫重来。
身世漂摇似转蓬，历湖经渰任西东。凌波小试桧松楫，宿露饱亲葭苇丛。两岸居然惊脱兔，一帆从此迅冥鸿。到头天意君须会，吾道区区端未穷。
扁舟初下投金濑，忽忆湓江赵治中。才气当年凡事别，诗盟近日与谁同。何当解印乘归兴，想见随桥亦顺风。茶灶笔床淡生活，一帆先借老龟蒙。
庾公楼上凭栏时，一片归云费梦思。乡国情怀应念我，江山风月定分谁。青衫休为墓陵湿，紫气先寻牛渚期。好是初秋藕花候，蛾眉尊酒正相宜。
西风送我溧阳溪，终日篷窗祇有诗。黄篾未妨床着笔，青緺不管鬓成丝。雁随去讯劳君问，鸥忆同盟尚我随。想见归舟不多日，一樽牛渚访秋期。
浔阳江上无毡客，别后音书杳未通。蕉鹿定应邻左计，莼鲈端是待西风。谩怀离思人犹远，欲寓吟情句未工。朝列鹓鸿问消息，一笺莫靳寄诗筒。
鹤书几到阖庐城，见说君王忆姓名。衡岳云开传谏草，考亭月冷见文盟。不从金马登丞辅，却托铜菟烦客卿。天意未应无定据，管教吾道致升平。
已分耕畦老一犁，天风吹梦入枯溪。谁怜北垞骑牛背，又踏东华放马蹄。槐绿不妨穿禁漏，枣红便觉动边鼙。归途愿请平戎策，政恐曹装趁诏泥。
路傍迎拜正纷纷，尚忆锄山话事因。老去可怜心尚在，姓稀犹是耳曾闻。驿追少日传行客，犬吠多年绝过军。惭愧一钱无以称，殷勤寄语若耶云。
万里云开瑞日明，雕甍遥接九重城。觚连丹凤红云绕，关度青牛紫气迎。新第千门俱改观，旧溪二纪漫关情。今宵且向桥头宿，又听冬冬打六更。
曲廊青琐午阴迟，一朵红云拥缉熙。便座询猷亲帝问，近珰承诏引朝仪。小臣曾是鹓鸿旧，夙幸还瞻龙凤姿。出殿陛郎惊漏下，两行帘日影参差。
二纪身陪献纳班，今朝始得拜金銮。袅蹄范铸分天馥，鲛织开奁荐月团。奎壁近沾琅钮湿，斗牛直射宝光寒。糜捐虽有平生志，自觉君恩报称难。
曾窥遗制辨中朝，更帖骁游八座貂。空有丹心酬雨露，讵应赤脚踏烟霄。人繇汲汲知尧舜，我岂区区事管萧。不是鸾台勤再诏，狂言何以发刍荛。
单轺从此历湖阴，自愧便蕃圣泽深。赠策不烦秦士叹，埋轮聊见汉臣心。主忧未解诚知辱，民瘵犹思力不任。表语拳拳怀美报，用中聊以当虞箴。
满看金盆涌碧流，西湖从古惬中秋。清班正自重𬮱隔，尘鞅难从近甸游。自是四并偏我靳，从知一笑岂人谋。望霓得月良非急，且愿西风送雨休。
岧峣楼观锁新宫，十里清溪一径松。金榜奎章红日照，石崖仙影白云封。香残半掩凝尘榻，路转犹闻隔涧钟。四牡经行真不枉，玉渊初识洞霄龙。
此君素以直节名，延风揖月标韵清。何人心匠出天巧，缕析毫分匀且轻。居然束缚复其始，即墨纡朱封管城。世门官爵岂必计，且幸一家同汗青。
西风吹着白髭须，嘉节催侬老道涂。无菊傍篱真漫与，有松扫迳故应芜。登龙路近心谁赏，戏马台成足已瘏。怅望杜陵正搔首，一枝不得赐茱萸。
天上归来打六更，梦回搔首正瞢腾。玉霜初上三更月，绛彩犹明九市灯。声彻铜鱼催勘箭，影斜金鹊在觚棱。帝乡东望重回首，佳气何时到五陵。
缀迹中朝十四春，精镠两锡带围新。赐袍又见光蹄袅，沃辔不妨翔苑麟。有马可乘存史阙，无衣谩赋感君仁。轻肥岂是平生志，髀肉何堪豢此身。
非念蹉跎马少游，几年田野任沈浮。衣章不称麒麟楦，袍缊谁惭狐貉俦。试问嗫嚅常束带，何如款段自经丘。感恩一念惟忧国，莫笑隠居金络头。
礼行鸣鹿盛侯邦，企慕才因既见降。诏下菑川今第一，才如成纪古无双。雷声龙化标应夺，笔力牛迥鼎易扛。老守殷勤折津柳，相期鼓吹辂春江。
麟台正字垂拱臣，手持鸿笔扶金轮。喔咿自拟教牝晨，尚欲圭璧全其身。笔精墨妙虽有神，千载乃作无端人。以人废言古所闻，尚可展卷书吾绅。
王门之书祖始兴，他帖阁本皆洞精。独余此帖难强名，妙处顿使俗眼惊。唐人硬黄昔流声，纸古墨暗如晨星。儿曹缄口勿浪评，更看羲献森阶庭。
宣和御府皆法书，珍藏直及钟王初。徒缘绢素少晋储，着定聊复称唐摹。气全神王断裂余，更有数体同官奴。百年风尘阅穹庐，回首六阁怀东都。
唐人摹帖多自喜，千古换鹅谁趾美。顺涂鹿梦岂真寐，画餠儿痴出馋水。讵怜成安获张耳，泜上鼓旗那可致。铜丸碧衣谁证尔，重说偈言烦小米。
大令好书洛神赋，后人犹袭邯郸步。夫君草圣洞千古，笔下纵横敏风雨。凌波杳杳去无所，半幅尚能追媚妩。几年唐印阅振武，谁其别之视书谱。
兴嗣次韵成一家，作者更书遍河沙。几年真草分正葩，变现要作千体夸。谁知笔椽出袈裟，如摧犀角抽龙牙。墨池摹仿纷天华，尚想字母真摩耶。
北海书名亢其宗，虽摹犹足传奇踪。已鸣褚籥调欧镛，更拔永戟摧羲锋。平生鉴赏襄阳公，二宝相避如燕鸿。青毡阅世傥可逢，定见重合延平龙。
贝多之叶来金仙，益以注释非忘言。楞伽著在西域编，名虽或讹经则传。唐世经生笔力便，兹文流布今几年。河南题字恐未然，留与末世观蹄筌。
汉有德公天下士，皇祐相国实其裔。虽云出处有同异，今古庞宗开显晦。我观清风励百世，未若太平以身致。鹿门遗墨不可觊，聊宝此书贵行志。
德威堂中有汉相，衮绣昼扶灵寿杖。庞眉鲐背犹克壮，手展炎图开治象。虹蜺椽笔光万丈，落纸珠玑争献状。凛然手泽端可仰，三复崧高慰瞻想。
浓如夏木森葱蒨，淡若秋波横组练。端方亭亭复妍婉，有肉不俗骨不软。情真字楷意萧散，如在竹宫乐闲燕。九光玉籍观文殿，字曰冲卿谥正宪。
小字鹄引骞而翔，大字虎卧靖且庄。我藏遗帖虽盈箱，尚叹巨刻无涤黄。谁怜神物开混茫，想见醉墨犹淋浪。此题要补束晳亡，更恐有诗书雪堂。
德量维昔该乾坤，艺成而下道乃尊。堂堂魏公古大臣，劫火同毁灵光存。直躬致主无间言，余事翰墨何足论。百年剑佩纷如云，不于其书于其人。
北山之麓有奇观，景绝人奇乃无间。赋非雕虫句有眼，千古雄姿想萧散。我观此卷字老懒，犹似古彝亲数颒。借公旧诗聊永叹，跪阅墨皇三复返。
太平宰相张天觉，草圣之神何卓荦。几年嘉禾识奇作，余事犹令墨池涸。仙源三月桃雨落，云黑洞深风色恶。梦回满纸字如昨，唤起龙蛇见头角。
早登金扉踏仙鳌，晚陪大政归拥旄。石林风月出处高，清心妙寄同挥毫。丽如云锦披宫袍，横走健态霜鹘捎。万里笔阵谁能鏖，摧锋今识真孟劳。
书尺之作趋简便，情之所托斯可见。志虽少贬言犹婉，体虽少拙敬犹简。堂堂相国缁衣彦，明哲自将亦通愿。竦然述赞览遗卷，我欲以之参世变。
先王笔法源于苏，奕然世体繇庭趋。奁中手泽他岂无，义与事比当特书。巨编剪取删繁芜，盛心端可传遗孤。百年小楷照乘珠，为问汗青谁董狐。
路入平山万木清，松萝荟蔚接烟甍。鹿跑泉眼涵秋影，雁带云容度晚晴。花径有时传相国，藓碑无字纪昭明。六朝金粉今何处，赢得十年蕙帐名。
杰宇翚联接孔墙，盛朝人物仰堂堂。凭熊曾识棠阴芾，睎骥何堪秕政扬。配祀有人存折槛，奉祠无路愧题梁。平山遗像犹多阙，幸趁春风荐羽觞。
东松一建几经春，景物清幽匪俗邻。曾识当年驻金节，尚存遗墨勒坚珉。晚生不复究前烈，所幸犹来拂壁尘。市虎欺天畴敢尔，东风回首一沾巾。
菩萨住处牛头山，应真亦复栖其间。宝坊楼观叠高下，新城粉雉相回环。崎岖石磴云生屐，眼波不尽涪江碧。江外青山春自浮，曾与诗翁格椽笔。
子长爱奇隘八荒，岷雪千仞琼珮锵。太守德厚民不忘，倚公笔椽辉耿光。西瞻大书揭高堂，倚栏起我意激昂。镂冰刻楮非文章，男子可不志四方。
策蹇仆仆忘寒温，劳心恻恻桑枣村。长虹卧稳烟雨面，千金屹障波涛痕。涉川利作初九益，括囊肯为六四坤。道旁筑室勿与议，可使正论成排根。
鲸呿鳌掷三神山，幻境起灭指顾间。东西帆樯来复去，得似上方僧独闲。看山看水知多少，诗债责偿殊未了。胶胶扰扰竟何如，早结把茅佚吾老。
玉楼双耸吟肩寒，自孔氏出参玄元。荒寻得君相指似，清吐对我如澜翻。归欤金华葺茅屋，间有洞户通麻源。世尘𫐖轕勿浪出，执手且须空此尊。
甲子循环六十年，手披新历意茫然。了知自性觉玄妙，宁与世间寒暑迁。寡过得如蘧瑗化，诺惺要了瑞岩禅。故园未卜西归日，遇好溪山且数椽。
月堕霜空发上亭，土牛今日却鞭春。六花度腊悭呈瑞，二麦何时饱食新。四序斡旋均一气，万殊元化托洪钧。已烦元帅调新律，早愿三边静战尘。
东皇弭节未多时，忽作漫空六出飞。商略田功兴嗣岁，翕张天巧惜阴机。麦才覆土欣苏醒，梅久烘晴稍发挥。萧寺掩关终日卧，忍寒不着兽红围。
意不求全那得毁，本来知足岂须多。世途何处非乘险，古井如今已不波。缘督更须师漆吏，乞墦可使愧邹轲。君看野马难羁束，宁羡天街想玉珂。
寄包古刹客过门，煨芋残炉晚未温。万里风尘迷远望，三峰文献接诸孙。湖山春动饶佳趣，杖履时来共至言。一笑老仙堤柳畔，人间谁怨复谁恩。
蓬莱不肯著痴仙，放去湖山一任颠。术不竞时甘敛退，僧知同趣喜留连。春深半地雪盈尺，云破遥林月一弦。拨尽灰寒吟未稳，不如欹枕惬昏眠。
卖饧箫咽纸鸢飞，愁思惊随节物来。誓墓可能同逸少，操音谁复悯钟仪。松楸此日空瞻望，桃李当年奉宴嬉。投老与公同一恨，凄风撩乱我心哀。
老怯尊前倒玉山，清晨有约夕曛还。似知是日笙箫沸，趁赏群芳绮缬班。细阅余妍能几许，喜因小疾得端闲。持觞不釂春应笑，若欠题诗亦厚颜。
高人久已悟空花，养就丹田日月华。方丈有谁来晤语，横枝相对虑无邪。云开衡岳重回首，雪满柯山迟到家。乞得归闲来叩户，摘将青子荐流霞。
眼明绝艳照凋年，傲雪凌霜分外妍。鹤顶染砂那得似，犀棱削角自苍然。若为白瑞三冬里，独抱丹心一节坚。岁晚须公与商略，尽渠春昼万红嫣。
梅花蘸影碧江浔，似怪高人金玉音。咏絮可怜清寡伴，冠霞来与共论心。定知句迫琼瑶响，莫惜杯浮琥珀深。姑射清寒西子醉，一时妩媚索高吟。
种类山茶花较大，一根恰有两枝开。铅砂炼熟大还鼎，琥珀琢成双劝杯。威凤想从丹穴下，飞仙近自赤城来。便船惟会加培养，寄伴阶庭芍药栽。
公暇羽衣凭水槛，渐多翠盖倚红妆。想应三伏怯袢热，待到仲秋吐艳香。藻涧鱼跳晴景眩，树阴蝉嘒晚风凉。意行偶与欣佳会，门外催科正自忙。
东皇张饮锦周遭，华艳偏宜望处高。结绮楼深迷玉树，销金帐暖醉羊羔。先驱瑞节眩秾李，近侍舞衫环蒨桃。乞得巫云来芘护，蜚廉作横未应饕。
濯锦波光绕百遭，夜寒秉烛更须高。恨无丽藻供摛翰，聊复重裘索俊羔。长笑董仙痴守杏，可怜曼倩坐偷桃。若教入侍红云殿，应悔从前俗虑饕。
画本争如觌面奇，含苞香露已霏霏。阿娇早合贮金屋，南子似羞褰锦帷。花信定因寒较晚，赏心何事巧相违。壁题恨欠江城句，彩笔谁能为发挥。
穉女春间绕舍嬉，手挑野菜满篮归。细𣂏碧涧和根煮，旋掬香粳芼糁稀。久识道腴知隽永，更从禅悦悟精微。投床忽作还乡梦，雪暖西山笋蕨肥。
飞幰轻舆御暖风，款门何事日憧憧。芳荣满槛丹青丽，秾秀当轩紫翠重。石几拜嘉才径尺，云天无际挺孤峰。更烦指似麻坛路，万壑千岩借一筇。
鹤书杳杳上岩云，锦里安车忽暮曛。二陆久当为世瑞，一夔留与护香芸。中春涧壑晴如暝，亭午松萝气自薰。倚槛欲歌招隠赋，客尘痼我不成文。
幸有安居暂寄包，拙如鸠不费营巢。日长有井供茶课，客至移床荫树梢。无事莫将吟思搅，尽闲且把旧书抄。心知守道惟玄默，不用援毫赋解嘲。
衔恤三年意绪凋，嘉招为我破无憀。露秋爽借谈锋利，霜月寒侵酒力消。心事寂无机事扰，诗情何似道情饶。平生我亦轻簪绂，安得长年共一瓢。
物华过眼半黄凋，万窍号风夜栗憀。一寸古心难石转，三生妄念易冰消。铅黄汗笔千年梦，白黑文枰几路饶。勘破古今无一事，省烦更好去风瓢。
荡荡青天隔九门，携孥飘泊此江村。渔蓑且当青绫被，赐酒何如老瓦盆。万轴书签须细阅，九还火候要重温。少陵有句须参透，政藉幽居拙养尊。
千年间气落岷峨，惊世声名镇不磨。吟咏西湖虽有案，经年儋耳却无波。细看据石横藜坐，想见骑龙跨海过。山谷老人犹剩语，是非元不到东坡。
罢官来就湖州住，为爱双流贯一城。僦屋本非嫌僻静，开窗正要纳空明。鱼虾幸可随宜买，𫗴粥何妨逐渐营。况有双梅供索笑，昭琴底处有亏成。
胜赏几为雨罢休，霁光俄涌屋山头。松根烟暖留飞屐，蓼岸波寒缓溯舟。雾敛长江青眼对，雪消远岫翠眉浮。郊原浩荡春无价，漫索枯肠唱且酬。
山色撩人共一杯，夜堂浅酌不须催。醉吟兀兀惊颓玉，睡思齁齁易转雷。蜡炬烘残三寸焰，水流润浥一炉灰。西游归趁桃红暖，相约清尊陆续开。
一棹松江朔雪饕，椒浆曾此酹三高。远游借与薰风便，伟观还如昔日遭。唤起玉龙嘘雾雨，饶教彩蜺战云涛。平生最爱登高赋，盍为丰碑续拟骚。
水仙要我小迟留，探借五湖风雨秋。三万顷波融一鉴，八千里客只孤舟。望迷渔荻荒寒境，思挟琴高汗漫游。模写自知才未称，天随有集更精搜。
老怯新秋暑郁蒸，晚风水槛一披襟。试教通闸喧雷鼓，何似穿崖响玉琴。默坐自能醒渴梦，微吟时与和清音。专城大似专丘壑，不待山行记蔚深。
一封谏疏彻银台，感愤题诗醉墨堆。唤醒菊边秋寂寞，烂游松下迳萦回。参军逸韵频欹帽，诗老多情不放杯。胜日追随容湛辈，从容归骑不须催。
四望奇观广莫同，瘦藤拄入画图中。晴烟杳霭景无尽，醉眼糢糊鸢堕空。邑蕞也曾基相业，井眢谁复现神通。漫劳二妙相追逐，胜处宜搜未易工。
束书欲去意迟迟，从此宁无一会期。客路相逢如宿契，人生难得是闲时。虚廊过午陪行食，浄院中宵共说诗。此乐何时仍共赏，底须簪佩侍彤墀。
绣段轻投报苦迟，隔关那复共襟期。艰虞敢自求安宅，懒慢欣知不入时。王粲登楼初有赋，杜陵屏迹可无诗。边声又逐秋风劲，谁有良筹动玉墀。
忆曾款竹憩神舆，赓赋传抄倦小胥。偶复缘云寻胜践，忽惊响屐慰逃虚。卜邻也拟营环堵，饱饭何当共趁墟。浮世升沈何足计，得如一室静翻书。
忧端引起鬓丝长，喜报梁州复故疆。相约杨园舒野步，频呼竹叶沃刚肠。飕飕翠筿风生槛，滟滟红蕖水满塘。剩殖芳荣好看客，春风勿吝费除堂。
玉节何如素节高，归来喜气溢东皋。存耕元自有余地，嘉植何曾生不毛。采石勋名须世济，陵阳今昔几人豪。含饴一笑春无价，授简梁园可惮劳。
神理之公参造化，简书千古岂虚传。权衡无意物轻重，水镜何心人丑妍。天爵一身元不欠，人生万事且随缘。椒浆跪奠无余祷，拟续离骚愧斐然。
防意由来似守城，涧潢洁祀及良辰。命名犹念记闾史，学道粗知存谷神。欲诵蓼莪心楚怆，愧投木李句清新。何当共觅长生诀，去逐商颜四老人。
不惯参禅不学仙，不婚不宦忽华颠。前身疑是林和靖，好句多于谢惠连。投赠颇堪华锦绣，择交当胜佩韦弦。鸡虫得失何时了，洗耳松风共醉眠。
俚耳惊闻古曲弹，地行元不慕仙官。方看凤穴将雏上，已悟羊肠涉世难。蚁梦未酣谁唤醒，鱼游自乐与谁观。不妨散策三岩路，听彻松风度百滩。
琴自无弦不用弹，岁寒姱节傲苍官。青衫吏隠非吾愿，彩服儿啼畏色难。三径归寻元约在，万缘回向自心观。何时款竹云庄去，洗耳香山八节滩。
地行不必羡飞仙，骧首青云恐疾颠。但得一廛耕谷口，底须万骑战祁连。斋房尽日清如水，吾道从来直似弦。赖有故人供禄米，饱餐赢得枕书眠。
去岁枫桥度岁除，寒灯一盏自抄书。谁知东观归翻史，仍许西垣缀佩琚。四辟不忧狞虎豹，九成犹恐眩鶢鶋。彤墀百拜陈金鉴，只愿中兴似国初。
凤衔丹诏纪初元，余恨难忘杞国天。贤路会当三接昼，宅家可卜中兴年。出车未可忘多难，覃耜尤须祝大田。千古逃吴称至德，有周笃庆更绵延。
端居俄换岁华三，荼苦于吾若荠甘。照影菱花惊雪白，强颜柏叶借春酣。人间扰扰多岐路，圣世悠悠欠指南。一穟黄云晴昼永，叩门谁辨与同参。
憧憧行李不曾休，消遣年华古渡头。得似青衿专挟册，浪随黄帽熟操舟。归装趁得椒花颂，洗盏连呼柏叶浮。容易一年春又换，赏心可欠七年酬。
屠苏最后釂银杯，岁月侵寻老景催。离坎新工几铢火，乾坤生意一声雷。君亲未报鬓惊雪，名业倘来心欲灰。一笑山头冰万仞，晓晴还见翠屏开。
寸心炯炯水朝东，云绕通明一朵红。螭籀荐祥天眷顾，鸡竿衔赦日冲融。遥知万国趋尧彩，可使前旒隔舜瞳。京阙陵园须汛扫，圣心原不慕边功。
兔魄乌轮西复东，流光那肯驻颜红。礼罗君不见温造，志广吾宁如孔融。难策材驽攀逸武，相期亲寿转方瞳。飞腾景暮何须问，圣处惭无一发功。
条风吹转斗杓东，护日祥云一段红。圣主庆成神玺重，老亲喜动寿杯融。尘沙自染双蓬鬓，岁月难磨两碧瞳。斗印垂腰吾分耳，早看儿辈策新功。
久戍兵残将亦骄，幸时𫐖轕与民仇。边关撤警久阶厉，甲胄弃残尤误谋。淮浦方期三就绪，王官忍赋四宜休。江城永夜欹寒枕，数尽残更有几筹。
民劳无诉卒长征，安得天河洗甲兵。虎出柙谁当任责，鸟伤弓后可无惊。峡山风雪清尊共，楚泽云涛去棹轻。忧国宁忘丝发补，忍随时态慕鲜荣。
几年豢虎费堤虞，一旦芟夷快决疽。黼扆可曾轻赫怒，金瓯幸未失枝梧。戎车喜奏肤公捷，独柳宁烦伛偻诛。更愿清朝惩往辙，剩须汲直折奸觎。
十里旌幢转晓风，行营日报捷书同。悠悠何补青油画，栩栩惊回画角雄。壮士有怀时拔剑，仁人无策弛张弓。天机翕辟一翻手，看取桃林骑火红。
龙飞景运诏宾兴，将相之阶自此升。毛颖铦锋须快战，楮生衷甲作先登。精思可使文加点，抄写能令价倍增。努力杀青男子事，功名未尽剡溪藤。
吾兄仙去几何年，情未能忘一线传。相见幽明参勇决，正须行艺两浑全。世科从此传灯广，亲党同时奏凯旋。孝友令恭天所祐，修途万里稳加鞭。
外祖怜孙肇锡名，琼林宴匝两周星。果能冠岁露头角，须信故家犹典刑。笑问两昆眉底白，喜觇二老鬓犹青。遄飞借与秋风便，侧耳英声骇震霆。
万里岷峨入贡琛，怒风抟上九霄鹏。人才于国犹元气，天步如今甚薄冰。家父忧心宜有诵，嗣王求助可无惩。男儿不朽须名节，黄木之湾又一灯。
猎猎霜风不满旗，留连尊酒话襟期。纷纭世上无穷事，惨淡江头欲别时。未必交枰无活着，只忧起死欠神医。疏顽我亦宣州客，倾耳囊封慰所思。
蜀庄故里好扬邻，不尽斯文万古存。汉诏十行衔彩凤，禹门三级跃潜鳞。倾心射策恩方渥，努力摧坚语忌陈。一第摘髭容易耳，直须名业任千钧。
九五天临德有元，自应皇化轶羲轩。囊封何日无忠谏，延策今年许尽言。端藉多材戡世难，尽销杀气作春温。万间华屋非难就，杗桷应须妙选抡。
行年半百又加三，隔一宵还一岁添。邱壑甚惭心赏误，轩裳可与道情兼。酦醅酒熟频𣂏玉，耐冷灯青密下帘。绝爱缃梅开较晚，雪晴要我日巡檐。
乞州如斗苦难谐，遣戍蓬婆也自佳。严诏自天疑过误，虚心造物与安排。轒辒犹未空三辅，鼙鼓何当静两淮。经世无才羞汲引，寸丹咫尺是尧阶。
人间二十八年事，天运盈虚一刹那。金坞漫忧无处著，冰山想复误人多。问唐偃月消磨几，奈鲁灵光岌嶪何。黄道方看升日毂，洗兵马更挽天河。
竽瑟明知缪所操，才疏分不与时遭。扶犁轻失田家计，敛版来趋吏部曹。邂逅功名嫌预借，驰驱州县敢辞劳。忧时空有峥嵘愤，九钥天关守护牢。
儤直稍宽庚伏暑，传宣来自玉皇家。冰盘满掬三危露，金榼频𣂏九酝霞。衙鼓骤惊行抱牍，索铃犹误吏催麻。叵堪厨酿甜如蜜，漫倚桥栏看水花。
儒习平生祇自酸，可能学古到商盘。风尘世路知难拗，潢潦词源恐易干。已愧登瀛联俊彦，那堪上水费嘲弹。饕荣愧乏经时策，安得军中有范韩。
历尽羊肠足力酸，湖山正好暂游盘。羁愁等是如鸿集，乡信难忘问鹊干。瓦屋三间非易借，蒯缑长铗莫多弹。玉川那用轻参尹，沽酒谁为赤令韩。
独冷官曹可得禁，近来冷过玉壶冰。无钱沽酒休烦送，有马知谁许借乘。罢谒最宜吟惨淡，爱闲赢得睡懵腾。鸾凰自合翔千仞，谁遣人间罣弋矰。
岂不怀归畏简书，人生何处不蘧庐。静看世态冥心久，贪问生涯画计疏。休作劳神狙赋芧，可同贪啄鸟驯除。饭疏有味亲长健，此乐千金莫换渠。
湖海飘摇误召环，春风入缀紫宸班。恭闻聘币及岩穴，不以多材遗蒯菅。静念升沉皆命分，喜因蹈舞拜天颜。承明莫作官曹看，汗简须凭直笔删。
古锦囊开两轴书，宸奎腾采动山墟。能令使者分王命，想见中兴似国初。九鼎可为宗社重，万年谁谓草茅疏。袭藏何但传家宝，汗简他年或作诸。
承明三入笑陈人，药砌翻红又一春。英毂并驰惭领袖，斐章何自称丝纶。骏奔数幸天颜近，驽拙难胜宠渥频。月蠹腐红无以报，囊封敢不罄披陈。
年时触热曳长裾，重拜刘公一纸书。驽驷何堪蒙锦绣，木瓜无复报琼琚。还因持檄亲犀节，恐趁追锋侍玉除。九万扶摇鹏运阔，可能倦翮借吹嘘。
一行奎画宠新除，左陛濡毫要直书。何幸鹓班连省闼，误令鼠璞杂琼琚。云窗雾阁非官府，璧月珠星近帝居。二十年前旧骚律，琢磨今乃过黄初。
泼面缁尘不易当，佩兰谁与共祗芳。迂顽羞问翻阶药，邂逅容分夹案香。且可埋头翻竹素，底须系肘诧银黄。看公自致青云上，老我何妨诮斗量。
丝絇趁晓紫宸朝，悯俗超然赋远游。富贵傥来心止水，隠思不耐鬓先秋。谁知皓首太玄草，独对青山大白浮。只恐万牛勤挽致，未须封户橘千头。
九万云程不作遥，暂教六月息鹏游。骚情吟彻湖天晓，义胆寒生石剑秋。想见床头谈屑堕，时浇椀面乳花浮。云山不隔师墙恋，凭仗缄书乞点头。
世纷枨触不胜忧，尚忆薰风故国游。惝恍梦回身八翼，凄凉别久日三秋。愿驰玉轪天津阻，拟问星槎海浪浮。千载指南先觉在，行迷未远却回头。
驾鹤飞来白玉京，疏髯秀色自仙真。要看转物天机密，更念居闲学力新。孔孟以来扶坠绪，羲黄向上属谁人。雅知仁静宜黄耈，仙谷烟霞不尽春。
澒洞风尘涨九垓，万牛何事首空回。隠思未易甲兵洗，商略须先根本培。望望玺封颁紫阁，骎骎鼎味熟黄梅。颂言岂为抠衣旧，黄道方期日月开。
伏热翻成十日阴，郁蒸还复似梅霖。常疑兵结蚩尤祲，犹喜刑清贯索沈。借得一窗堆简册，浪凭三尺替山林。方池不断檐花滴，欹枕中宵响玉琴。
桑林忱祷极焦劳，奉诏宽刑辍省曹。玉食不怡先损己，璇穹何忍尚屯膏。运河今乃通车辙，眢井谁能举桔槹。饱食太仓心自愧，封章不隔九天高。
未饶风伯怒吹云，且为仙翁荐宝熏。光夺钟山耕父室，令传古道阿香坟。流膏泫泫沟塍溢，喜气酣酣曲糵醺。太守同忧亦同乐，兵厨余沥不难分。
金气胚浑火尚流，亢阳渐已裂龟畴。沛然一雨酬精祷，暂与群黎缓隠忧。千里耕桑犹乐土，三边鼙鼓又防秋。白头底是宽闲日，款段令人羡少游。
鹊尾炉香半未灰，古潭瞥地撼风雷。单车陟降固劳止，万壑喧豗亦壮哉。高廪正须端策验，应门已报送诗来。忧时更愿人才富，重与南山咏有台。
灵皇夙嗜祗江山，卜宅烟霞缥缈间。带水浄涵青黤黮，画屏中嵌玉孱颜。耽耽洞府自宫阙，袅袅天风来佩环。一炷炉烟通肸蚃，愿开晴景遍人间。
人生出处岂前谋，岁一星周再此游。世故鼎来忧似海，壮心空在鬓先秋。戎车拥路抽身去，僧钵分香劝我留。扰扰战争何日定，从前变灭几浮沤。
西康州隔暮云边，风去不来今几年。神眷此山良有以，客行何恨独潸然。瑞图那复来阿阁，王泽何当复下泉。定慧光中祈印证，等慈心与佛齐肩。
欢谣千里庆西成，小队传呼略按行。雨足陈根重颖栗，眼明多稼尽坻京。灵君禅悦屏燔炙，乐岁人和喧送迎。老守何功享成事，祇凭一念辑和平。
稻垅枫林锦缬文，秋郊乐事压芳春。为山谷访竹尊者，介卫公寻石丈人。午暑缓觞休北寺，夕曛趣驾度东津。胜游偶际文书暇，一笑溪山面目亲。
羽扇风清夙霭收，元戎邀月上南楼。卷回天外连宵雨，借与人间一夕秋。六合扫清知有待，微云点缀故宜休。阑干直北频搔首，何限关山笛里愁。
瘴雨弥旬快作晴，小山香馥晚风清。高秋幕府闲书檄，落日江山拥旆旌。形势自应专一面，关河犹未息交枰。雅知牧御须才望，盍早还朝洗甲兵。
对床有约二苏公，湖海何曾出处同。得似公家情缱绻，相看岁晚乐冲融。宛陵信是佳山水，公馆翛然若翠蓬。吏散不妨谈陆续，是非马耳射东风。
词林巨擘久心降，万斛龙文只手扛。革履似因求见数，朱衣𫏐隔引前双。明当归辟翘材馆，想未能忘濯锦江。剩向云间笼白鹤，他年携伴读书窗。
集霰才随紫马回，散花天已御风来。尘寰瞥地开仙境，和气融春入酒杯。寒沍潜消人物疠，清吟肯傍簿书堆。南枝陡觉精神别，探借东皇信息催。
岁除还有岁更新，华发相看手足亲。千古风流企王谢，两家情味匹朱陈。缠红饮彻椒觞晓，剪彩欢生绮席春。瓜葛绸缪宁易有，况兼乐事与良辰。
驽怯深惭政理愆，骄阳积擅北风权。青鸾趣驾宾苍皞，白凤先驱从列仙。坯蛰梦惊离贝阙，裂龟渴饮变琼田。空餐那有涓埃报，只办炉薰荐洞天。
阳乌且缓浴虞渊，瑞白春花胜腊前。台笠看人争播种，扶犁撩我梦归田。千金何术能医国，十雨从今更问天。暂驻飚游须浄供，元宵未暇宝灯燃。
乍听归燕语窗栊，催放莲灯万炬红。扫尽妖氛春色外，唤回和气雨声中。时机翻覆须天定，人事扶持愿岁丰。幕府贤劳愧群彦，吟诗留俟采民风。
过雨曲尘缲浅绿，倚风绶带娜殷红。稍知春在酒深处，尤觉日长书课中。典记误令参邺下，封囊也拟学新丰。黄云催熟崆峒麦，破敌何须鹤唳风。
星弁荧煌鼎足三，河阳春意十分添。和衷总是清时瑞，令节应须乐事兼。山径晚陪琼玉佩，讼堂夜醉水晶帘。羽书撤警年方熟，賸折梅花插帽檐。
人情悦豫乐音谐，新觉华谯气象佳。璧月辉辉三夕永，榆星历历九霄排。笙歌围坐花如海，殽核堆山酒若淮。富贵方来付公等，五云深处岂无阶。
红尘难得安栖处，借屋三间委巷深。地僻喜无车马过，官闲不废简编寻。傍墙幸有数竿竹，护笋看成满院阴。须信市朝为大隠，心无事累即山林。
老于俗嗜异酸咸，枯木无心倚碧岩。花事因循浑漫与，吟边荒落几曾芟。似闻公馆小轩辟，遥揖灵峰万石渐。竹素堆床官事省，燕梁日永语呢喃。
西洛风流压众芳，十分国艳与天香。护持翠幕千窠锦，羞涩青铜两鬓霜。不怕眼花疑保福，且将色相问空王。书窗不要笙歌杂，茗椀相娱味更长。
纵壑潜蛟变化秋，岷精表瑞协人谋。万间指顾璇杓运，千柱穹窿玉斧修。小试凤楼心匠巧，快看蚁阵战功收。向来三策天人学，盍为诸生一点头。
百乘去为天下宰，暮年岭瘴隔京都。君看封禁严边琐，力碎调停此范模。赤舄傥来金铉贵，青衫依旧纸屏糊。秦关北望烟云渺，何日重还旧地图。
万峰银雪排天险，千里封沟辟蜀都。尽揖渎灵趋几席，始知国相妙规模。心同典午深衣乐，褊笑荆文纸阁糊。元祐风流如可问，群贤登用是良图。
郭洞春深物象妍，得陪绣斧漾觥船。连山崷崒檐楹外，六画分明几席前。记就尽教腾纸价，碑成还恐费松烟。熟知邱壑饶心赏，正未能忘赋下泉。
天宇修眉分外妍，雷垣波静稳行船。向来蛟鳄骄无奈，今日凫鹥戏满前。爽气逼人漙瑞露，醉题眩眼烂非烟。薄才羞与云龙啜，脱骨端须第一泉。
锦江傲吏真痴绝，公事无多日赋诗。风月讳人贪捃拾，烟霞痼我费医治。非关疟鬼工为厉，岂有诗人不耐饥。三月不曾吟一句，汗颜何以有毛锥。
拄笏西山兴已浓，蚌溪邀我采芙蓉。客游旧有诗盟在，官冷新添野性慵。世路今方悲梗塞，家山暂许乐从容。等闲袖手棋枰外，紫电中宵掣剑锋。
我生恨不际休嘉，浩荡忧思未有涯。书剑伴人常作客，氍毹暖梦暂还家。葭灰渐喜回阳律，麦陇时须润雪花。休沐许宽书檄绕，静中较似日长些。
破闷孤斟莫厌深，风筝时为送清音。平生遇境无余恋，令节因君忽怆心。梅角吹残愁不寐，柳枝放去杳难寻。蛾眉列屋功成后，未用凄凉学越吟。
霸气凄凉忆豫州，薜萝掩映小山幽。不知今古几枰误，空使英雄两泪流。借问长枪威塞外，何如短棹老沧洲。临分更隔芙蓉语，投赠惭无玉可舟。
惆怅天涯私自怜，锦囊有句愧重编。忍心宽作青梅约，眩眼俄惊丹荔燃。浩荡修途今几驿，纷纭归思日如年。不因煤颖相料理，何以遣怀风月前。
水曹羁我窘于囚，贷与潼江一钓舟。柂转清滩微觱沸，棹移曲巷且夷犹。偶因檥岸穿沙径，绝爱寒烟簇晚洲。明日玉屏重睹面，九歌待续水安流。
借屋三间俯近郊，溪流如练绕兰皋。聊同彭泽归栽菊，肯向玄都问种桃。别久心情浑漫浪，相看须发转萧骚。只因旧学荒尤甚，政藉谈余为栉薅。
极目青天蜀道难，无因长坂得联骖。思乡浪费肠回九，行世何妨臂折三。杨柳风微生百媚，棠梨昼永带余酣。天涯犹赖春娱客，那得邻山寄一庵。
业识萦牵岂自由，幸逢此劫在儒流。昏昏心似未磨镜，役役身如不缆舟。闻道无缘时已晚，养生欠术鬓先秋。向平可谓真男子，家事无关五岳游。
万里书来印籀红，慰情何但万金同。悬丝性命幸存活，扫地生涯甘厄穷。老去忧心长似醉，秋来衰鬓乱飞蓬。故园未有西归日，且愿平安信数通。
倦游何似雁随阳，愁绪知添几线长。归路驿梅多未破，吟边汀芷蔼余香。寄声鸥鹭旧同社，可奈鹥凫纷着行。乞与东风一吹送，偃松犹及共流觞。
烂漫三年药市游，饥驱忽到字江头。凄凉风色栏干暮，叆叇晴云𫁂䅉秋。红叶不知人恨远，黄花惯与客供愁。诸君正尔痴官事，谁共高吟百尺楼。
故山岁岁霜秋杪，手折黄花岸接䍠。粉蝶笑窥人老大，玉蛆撩动句新奇。雨荒靖节醉吟处，风乱韩凭飞舞时。卧展新图续归梦，晚香有味我同谁。
山路相呼游冶盘，何妨月下更追欢。情知一夕秋无价，看彻三更酒未阑。衰鬓侵愁羞自照，回肠索句大应难。可能散发扁舟去，一到垂虹亭上看。
离肠不耐食张梨，并裹橙金遣使赍。薄馈羞同园吏菜，好词空费外孙虀。含消汉苑梦频渴，霜落洞庭书续题。莫遣楚娇多劝饮，怨歌难解太常妻。
寂寂春愁何许来，诗翁得句凌欧梅。一百五日火将换，二十四风花递开。玉垒新诗未题遍，镜山归梦宁须催。人生田舍差足乐，我亦欲寻桤木栽。
好风排闼锦囊来，咀味真如渴望梅。樱笋算无多日事，棠梨约有几分开。社醅熟倩提壶劝，春种忙应布谷催。早愿时清归亦好，小山幽桂賸须栽。
至理玄同孔老瞿，客尘觉似渐消除。一生嚼蜡有余味，两载离家能几书。君已灰心参祖意，我犹滞相问童初。宝岩不作桑间恋，榆馆能来慰索居。
井络西瞻劫火残，天涯执手语含酸。乡人为把子虚诵，国典能推良吏难。老我栖迟同燕雀，送君翔翥上鸳鸾。长风借与还乡便，犹喜白鸥盟未寒。
斯文宗绪自河南，妙处元非故纸钻。万里梦归伊阙远，一窗静对玉峰攒。林深雾豹南山隠，海阔风鹏北溟抟。刻楮自怜无一补，写心寄与故人看。
犹子匆匆遽索违，三甥小住未为非。追随宽作一程计，掺执那知几岁归。唳鹤警寒排字密，浴鸥嬉暖着群飞。物情撩我离情黯，射策催来觐日畿。
天涯一见便绸缪，二十年间诧两优。不以声名夸众隽，欲将文行辈前修。怀章趁酌椒觞寿，分幕还寻璧水游。蜀客念归归路梗，卜邻傥许傍丹丘。
三生缘法熟嘉州，乘兴俄成十月留。山水纵观方得趣，交朋莫逆忽抽头。淋漓张饮梅花岸，惨淡分携杜若洲。恨欠白崖陪杖屦，春风和暖及同游。
舣棹江干得款留，曾将避世与君谋。谁知事变即勘定，端藉儒先宽顾忧。分陕续书劳会计，借筹偶暇语绸缪。分携竟作春风约，梅驿瞻云黯暮愁。
暂来偶作两旬留，下榻惭非孺子俦。西阁夜阑犹跋烛，北岩晚霁趣归舟。高城回首烟波暝，短棹支颐水国秋。岁晚束书岷下去，梁园空复羡枚邹。
尼岭飚游不可期，寥空无路寄幽思。阶兰竞秀有谁省，贝锦伤谗徒尔为。默坐勿书殷浩怪，拟骚休作楚臣悲。君看雪涧凌霄干，长有毵毵绿满枝。
江陵五日恶风雨，知我欲行舒小晴。渺渺云沙连恨远，冥冥烟树唤愁生。上牢下牢险入梦，东瀼西瀼诗有声。同是天涯更分手，销魂风月与谁平。
系船三日风当止，雨欲逗晴云乱飞。沽酒店家都是薄，买蔬山市晚方归。客装淹速信难料，友社欢谐知可依。唤起玄真共心赏，桃花流水鳜鱼肥。
肃敞芝坛大面峰，拟凭方寸溯璇穹。夜窗滴尽三更雨，晓雾吹开万壑风。孤鹤肯来随伴去，十龟相逐赏心同。未应佳气高台擅，一览西岷面势雄。
屯阴不动紫金盘，三月凄风横作寒。待旦重衾才得暖，感时对酒祇长叹。黑云何日三舍避，黄道中天万目看。不有对床清夜语，客怀何以解忧端。
竹林挺挺固多贤，子更姱修鼎盛年。一缕千钧扶世绪，三条八韵压儒先。辟雍振鹭翔而集，幽谷鸣鶑自此迁。可但积分縻好爵，事须学识细磨研。
冰霜一节感亲恩，褒诏东来耀里门。孝敬自能通造物，否臧勿用较烦言。灵椿未老须三釜，折桂归来共一尊。须信倚门朝夕望，未容六馆驻何蕃。
冠藤衣葛自萧闲，岩壑精神绘画难。着脚兔庭聊试险，同盟鸥社未应寒。快晴山色凝朝采，急雨汗流吼夜滩。近日诗情差觉胜，賸加礲错怕人看。
晴岚暖翠中岩寺，十二年间得再游。三笋龛深香不散，万松山拥雾难收。鹫峰付嘱虽常住，雁荡经行岂易求。欲识老师真面目，白云深处涧泉流。
中天台殿倚竛竮，忆昨深登六岁零。雾锁岩扉须玉钥，云扶革履上青冥。三峰静对厖眉秀，双璧惊回醉眼醒。风雨三更龙象集，祖师意旨付谁听。
苹浪蹴帆移别浦，笋舆邀我度遥岑。云开震泽水银溢，风掠洞庭螺翠深。神井千寻龙起蛰，幽岩四面石成林。苏仙诗句倪公赋，万古清风僭嗣音。
去国飘然一障乘，都门祖帐集华簪。黄梅未雨热如沸，白葛当风凉满襟。江国颇堪千里寄，蓬山遥想五云深。论思禁闼须公等，肯念交盟数寄音。
草草盘蔬一酒壶，虎岩小憩转金舆。静观生物春风里，笑拂诗牌劫火余。散策松阴寒悄悄，撷香梅迳雪踈踈。归航未迫西山暮，碧浪湖边看网鱼。
往事空闻传记夸，石矶依旧锁晴霾。定知贝阙通溟极，谁着丛祠倚断崖。乞与一帆风借便，应怜万里客伤怀。文章有体神知否，霞鹜虽工语类俳。
独载诗书趁野航，自怜漂泊度时光。残年准拟登牛首，连夜匆忙过马当。古庙荒寒江浸影，断崖凄惨石凝霜。壮怀未分甘衰老，回首长怀恨更长。
倚天无数玉巉岩，心觉庐山是雪山。未暇双林寻净侣，试招五老对苍颜。远游借问有何好，胜赏何曾容暂闲。却恨此生云水脚，误随人去踏尘寰。
馆娃陈迹久蓬蒿，留得苏台数仞高。隔水云山青断绝，绕城沟荡碧周遭。遥怜让国清风远，忍见连艘战血鏖。满目凄凉千古事，长洲仍旧柳如缫。
入眼江郊杜集中，胜游何必恨匆匆。糢糊树木丹青古，诘曲汀沙篆籀工。昏晓之分含一气，乾坤底处是全功。西南佳境冥搜遍，总合亭前立下风。
渔艇闲撑过水东，乱云含雨晚溟蒙。绝怜郊墅依林壑，更拓轩窗贮竹风。剩与烟波开霭杳，却须菑翳略疏通。闲居可忍虚吟啸，载酒来时社友同。
万山寂寂巴东县，千古堂堂寇长官。野水可无诗问讯，秋风长对泪汍澜。著楼无地尽渠诧，折棰立功非我难。君看公安一梢竹，向来许国寸心丹。
晴滩属玉玩烟霏，照眼琅玕碧四围。堂荫白茅娱子美，江吟净练忆玄晖。谁家鼓吹观游去，何处笭箵罢钓归。尚想江南图画里，风帆夜落道人矶。
征鞍不怕朔风颠，揽尽鱼凫气脉全。秦岭剑攒青不断，潼江带小碧相连。五云楼殿元皇宅，一柱西南半壁天。分职幽明两无愧，玉关快马洗风烟。
仗卫森严九虎关，从前错为敌人宽。那知黄竹瑶池梦，历尽青天蜀道难。回首烟尘三辅隔，惊心风雨五更寒。淋铃一曲上亭驿，好并千秋金镜看。
千里因人作远游，一番风景酿清秋。眼明惊羽新埼岸，心折狼烟旧戍楼。山驿解鞍才晚霁，夜床惊雨滚溪流。壁间唐律须扬榷，却恨宗风隔果州。
玉林散策才亭午，九曲流觞对偃松。脱尽皮肤见真实，卧看桃李竞丰容。上方细看锥沙刻，丈室连浇玉乳浓。蜀客相逢天万里，不妨暖酌小玲珑。
壮心低剑类龟藏，北度关山稍激昂。谁遣五丁通蜀险，擘开双剑倚天长。山川岂为奸雄误，形势终归道德强。输与云游痴宝志，岩前冷看几兴亡。
涨绿平堤万里桥，安舆欲去此迟留。了知薪尽无余火，犹复情痴认刻舟。终古不磨方寸恨，深恩未有一分酬。回头菽水中年乐，拥袂汍澜涕莫收。
霁云破晓涌金盘，夙驾驰驱万古安。云盖展开山色润，罗纹蹙动水光寒。周遭曲港柳雕碧，点缀遥林枫渥丹。游子莫夸工觅句，竟输老衲一蒲团。
平生不踏东川路，乘兴春风烂漫游。文冢姓名悬日月，书堂冤愤惨林丘。欲呼千载醉魂起，那复少陵诗句遒。啼鸟不知人意绪，弄晴刚自说春愁。
南定楼西径女墙，等闲杰观借相羊。山连六诏夐深阻，城挟三江交淼茫。薄晚渡船人意急，清秋倚槛客情荒。乾坤杀气凄凉甚，浮海吾宁逐磬襄。
浙岸携觞差一日，秋风吹爽轶层霄。怒涛奋击三千里，壮观元同十八潮。蓬阆何曾云海隔，偓佺未散玉京潮。琴高背稳容追逐，借与天风递玉箫。
喔喔晨鸡唤出城，篮舆兀睡忽天明。偶因半路松招客，始觉空山雨未晴。蘸水一梢偏韵胜，搀空万壑自天成。奉祠犹得搜奇观，始信容台职最清。
六百年前事异哉，二龙委骨致瓌材。虽然悬谶识兴废，要以无心为去来。寺里塔模天竺样，门前柏是圣师栽。若将雁岭较喧寂，寂定光中定一咍。
忍泪淋泠过上亭，柳池泂酌重消魂。脱身蜀道千山险，屈指开元几叶孙。鸩毒由来藏衽席，疮痍未易补乾坤。行人但赏三泉冷，兴替相寻可复论。
华鲸吼粥月朦胧，满意枝筇落手中。金碧三分灵鹫岭，烟云高峙补陀峰。一贫未办庄严供，九品坚持忆念功。欲问耳根参透处，晓寒山静数声钟。
息台山上最高峰，异事相传管氏童。檀币昔嫌三窟擅，斋盂今喜十方同。中宵急洒竹间雨，万壑俄喧松下风。欲记徽弦写心事，赏音唤起石林翁。
云盖山前往返频，过门不入愧山灵。晚烟莽苍乱流去，夜雨淋浪欹枕听。遍索寺碑寻往话，但余辙迹护禅扃。老权有句堪呈佛，谁为援毫刻翠屏。
处处名山屐齿留，尽忙也合此闲游。重楼高压青螺顶，二水横分白鹭洲。岁月尽饶僧结足，风烟耐与客消愁。红尘岐路重回首，车毂憧憧古益州。
诘曲山蹊远世氛，荒寒古寺荐炉熏。清泉迸石韵寒玉，翠逻倚天施白云。半藏石经真健妇，一龛古貌现声闻。迟留恐遇鱼凫叟，岚霭浮空日易曛。
志士伤心髀肉生，寒儒努力在青春。课书恨失囊萤聚，览镜惊呼鬓雪新。岁晚何妨勤秉烛，行迷犹可复通津。余功剩暖丹炉火，莫待幽人唤孔宾。
使君文采郁卿云，声利场中三沐薰。茧纸昼闲临晋帖，鱼膏夜永课皇坟。劭农恳恻车频驻，吊古凄凉酒易醺。笑我坐窗甘独冷，吟情强半被愁分。
沧江亭上极绸缪，况复兰阶托胜游。邂逅磬川分别袂，传闻边邑费良筹。诸公推上青云毂，一梦惊移夜壑舟。生死交情那忍负，霜风吹泪锦江头。
忘年幸接使君游，仲氏论交意最稠。桂花方看霏月露，兰芽何遽陨霜秋。遗编荟粹兼三传，英气峥嵘閟一丘。忍见翣车随二老，彭殇试与问庄周。
东斋嫡子巽岩孙，酝酿诗书气味醇。桃李七州春不尽，松筠一节晚弥新。恤章峻直宁王宝，治行高推汉吏循。四尺坟前千字诔，清名不与迹俱陈。
金相玉质素心降，每见令人折幔幢。亦有荐敭当使传，若为淹泊只侯邦。款门心讶三医谒，藏壑舟惊半夜扛。搔首薰风丹旐举，些歌凄断不成腔。
箯舆选胜暑风轻，渺渺西岑得化城。应供佛元无住相，教忠皇为锡嘉名。竹窗栉发晨光薄，松径褰裳午荫清。安得一单长寄此，跏趺静看篆香萦。
冠建芙蓉佩缀琼，水沉馥袂谒灵君。支分一道岷山雪，鼎峙三宫玉垒云。露积大田双象鼻，骏奔全蜀万羊群。百年征调何当息，乞与乾坤净战氛。
斩蛟潭近款丛祠，逸少行书小陆碑。穹壤英名长不泯，烝尝故里有余思。排门箫鼓竞禳赛，挟弹罗纨群笑嬉。煮酒流霞鱼馔玉，荆溪可欠我题诗。
冲寒趁襆青绫被，奇事妆成白粉闱。老怯凭高银海眩，渴因引满玉池肥。七旬蜀道才通信，两月淮壖未解围。澒洞忧端深似海，鬓霜争与六花飞。
潇洒僧庐𫏐此留，静看急景意悠悠。戏呼道韫咏飞絮，况有阿戎同颂椒。三考痴顽成底事，一同亲爱外何求。囊无储俸贫如旧，谩整图书讯便舟。
掣电光阴不可追，回头四十九年非。万缘勘破姑随顺，至道精探识指归。感慨未能忘世虑，因循深恐悮时机。寒窗细话经纶策，来岁昕廷为发挥。
韶华倏已三旬过，南北山分两日游。翠逻晚寒催暖酒，绿杨风软缓移舟。无多官事妨行乐，有许吟情夺隠忧。三揖孤山林处士，泰和容许隠巢由。
画图省识金山面，短褐风吹入画图。玉镜台空螺髻直，海潮音散蜃楼孤。归田拟共江神约，鼓枻容追越相逋。百一十城才发轫，指南端不负文书。
扶携罗汉洞前去，谁信此中天地宽。涧水翻成千偈快，岭云肯放一尘干。倚岩庵好无僧住，积石潭深照影寒。归对双峰看月吐，薇花浴露色如丹。
梦想云端路屈盘，幽寻今果到云端。三间矮屋烟霏拥，一片闲情宇宙宽。土锉间搜灵药煮，天坛不遣篆香残。谁能好事时供给，结足空山也不难。
彭模来往无虚岁，平度山才一度游。卜宅旧传杨蜀郡，题诗宛在薛嘉州。江云杳霭吞天远，松槛萧寒唤客留。欲与殊庭追古意，略须桃杏植岩幽。
功行三千未易圆，活人阴德最为先。一瓢酒酿春江醁，百尺楠藏洞府天。道骨想从玄祖受，高风应许裔孙传。珥貂碧落犹官府，何似鞭鸾陪散仙。
崷崒孤岑碧四围，分明佳气是祠西。星坛醮罢天如水，羽褐追游月满溪。真境可容兵劫坏，天涯长恐梦魂迷。烟霞旧侣今谁在，还肯丹梯手共携。
扰扰东华车马尘，烟霞何日拂衣襟。空花想已销浮念，枯木犹能发至音。白鹤不来红日暮，金鳞自跃碧潭深。五千言外无余旨，苦更研朱学洗心。
孤云踪迹混风尘，蔼蔼阳和满一襟。招得鸳班同胜赏，肯教牛铎嗣清音。庵当黛面雪霜峭，洞锁玉台烟雨深。何日与师携手去，胎仙同看舞琴心。
峻极先峰接绛霄，佩环催肃大昕朝。步虚杳渺吟崆峒，飚驭依稀驻郁萧。拟效嵩呼腾汉阙，细听天籁响虞韶。班回徙倚危栏望，红日初升宿务消。
香雾回翔八景舆，帝觞邀我适华胥。戏将余沥作零雨，旋有六花飞太虚。意恐混沦凝祖气，心疑圆峤没归墟。题诗不作人间语，呵手残炉小楷书。
暖日嘘云酿六霙，一元亭毒岁功成。霓裳舞散广寒殿，鹤氅朝回七宝城。决雨会看三月涨，屯边全要万仓盈。离堆邂逅成奇观，一笑能令万虑轻。
朱颜白发炯双瞳，一念平生造物通。内阁图书真学士，西园几杖老仙翁。木公金母人间现，桂子桐孙寿籍同。遥想彩衣圜四世，后溪无日不春风。
逶迤三径带重湖，心眼经营念厥初。问俗只须无事治，僝工适际有年书。雪融趁急栽花柳，春到随宜办果蔬。最喜城隅便来往，不嫌奔走费台舆。
交情郁穆两监州，采藻依莲总俊游。冰洁霜明相并照，渭清泾浊岂同流。虢堂拟把新题和，锦里还思故事修。荷荡花溪总幽绝，賸须栽竹柰霜秋。
积雨酿成寒料峭，漫游稍觉意清真。痴云妒日吞还吐，弱柳含烟巧鬭新。簪屐招呼参楚蜀，肴蔬饤饾杂冬春。却嫌车从妨佳趣，那得临流岸白纶。
雨过春塘水慢流，唤船聊作石湖游。水亭风槛今余几，越垒吴台相对愁。笑拂壁题如觌面，忆从乡老话遨头。不知化鹤曾归否，更撚梅花一饷留。
与君一再会岷山，共把匏尊中圣贤。强说市朝为大隠，何如山泽友臞仙。空中皓月参心地，海面浮沤悟世缘。安得一龛时晤语，笑披云雾豁青天。
尺书𫌨缕写衷诚，大面山前两日程。黄独润含崖谷味，清诗吟作涧泉声。灰心久已安枯寂，月指何劳借发明。更与草庵求扁榜，太虚底处强安名。
三复君诗想洛阳，令人愤极意飞扬。鼎湖知有威灵在，魏阙欣闻孝里彰。一念变迁无量劫，寸心寂照大圆光。君能勘破皆泡幻，长与乔松燕玉房。
男儿十六已非孩，心地迷云渐剔开。虽复词章当藻绘，要从德性植根荄。谦和孝友能无愧，富贵功名付傥来。但愿时平早还蜀，田间伴我𣃁蒿莱。
新辟书斋鹤栅宽，一帘风月尽幽闲。百年易向忙中过，万事偏于好处悭。漫说折腰营斗米，何如留眼看云山。只消一卷梅花句，留得林逋在世间。
谢却梅花吟课少，苦无心事恼陶泓。得君近日诗编读，增我晴窗眼力明。爽似暑风秋九夏，清逾夜月昼三更。后山衣钵尘埃久，赖有双英主夏盟。
两扣云关记昔曾，重来诗眼倍晶明。路移岩石中间入，人在洞天深处行。玉盎虚明添翠色，霜钟清冽带秋声。与君小摘涪翁句，留得青山不朽名。
未庚赫日已焚空，亭午西斋坐甑同。横竹旋排苍叶密，小窗移在绿阴中。情知琐碎妨新月，稍喜牵连得暑风。分我清凉诗境界，一蝉吟到夕阳红。
未必余资办草庐，先从意匠起规模。某池宜植荷千柄，此地合栽梅几株。怕碍看山墙矮筑，要宽种菊径深锄。林泉随分成幽趣，谁计东郊入画图。
九陌红尘不肯居，携家租屋住西湖。月香水影赓和靖，雨色晴光忆大苏。诗比晚唐成冷淡，人如东野更清臞。晴窗尽展芳编看，一片寒冰浸玉壶。
星江山水甲江东，所到僧房各不同。拳石不知何代陨，数椽恰占一湖中。庐山屏倚朝昏碧，彭蠡帆分上下风。除却金焦相伯仲，其他无此水晶宫。
近日柔丝可着鸦，又分晴絮落天涯。绝无气力元非雪，空费形容不是花。便解与春遮去路，也添为客重思家。雨余留得闲踪迹，绿染浮萍夜听蛙。
熨开诗眼静中观，春在虚无杳霭间。风老山樊香世界，日烘踯躅锦屏山。峙粮备岁蜂开户，坚壁防春燕抱关。不被东风相鼓弄，苍波依旧白鸥闲。
山麓林梢烟翠横，寒天日色半阴晴。道边废宅空椽瓦，岩下居人困甲兵。破胆每惊腰剑客，伤弓时怯羽书声。痴儿弱女浑多病，留寄乡村念尔情。
自从西子入吴宫，幸有英娥可劝忠。同姓最惭曹孟德，垂名只许叔先雄。虚生浪死人何限，白日青天古一同。看得冢头三寸草，也嫌桃李嫁东风。
皇恩颁自九重城，雨露才沾草木荣。佛祖门庭增瑞气，四海欢呼万岁声。忠心护国成勋业，君父开臣佛眼睛。寿山福海恩难报，永日寥寥贺太平。
羡君胸次有丘壑，眼底尘凡一洗之。地献溪湖供入画，天私风月要昌诗。贵人岂复知盘谷，名世应须学武夷。政恐主翁方宦达，买山虽早入山迟。
初开学禁预招延，俄滞周南四十年。大振文词惊海内，肯将训诂让儒先。孤忠自许汉遗老，高气直凌唐谪仙。凤昔览辉今已矣，危楼百尺尚依然。
晚起苏公以礼郎，侍经掌制位文昌。端平气脉真堪寄，元祐光阴惜未长。马邑深忧形谏墨，鸾台宁徙耻书黄。门生最是知心者，追记微言泪数行。
秋气高寒公始生，禀姿多得圣之清。官箴未许冰为洁，心事真堪月比明。久合紫囊还再世，却令皂盖历三城。凭谁尽纪前张政，只听村谣里唱声。
家学源流今吏师，宽严殊剂亦殊施。豪宗咸服薤一本，野老齐歌麦两岐。最课休声无地着，芳名姱节有天知。请将郡志从头数，高直蓬山更有谁。
老去遇公为地主，賸将恩意煦摧颓。龟鱼得荫眠偏稳，鸥鹭忘机熟不猜。方喜玺褒天下最，又闻玉节日边来。丰年一饱谁之赐，好把禾头祝寿杯。
有美羊城一巨儒，菊坡气脉最关渠。村高懒宿郎官被，色养姑乘使者车。曩日绿林功未赏，今年清社事堪书。福星何事轻移去，久矣世无公毁誉。
幸甚联台余五月，户庭微细事皆知。山中菊径多归思，膝下莱衣少脱时。吏散庭空无滞牒，客来酒尽只新诗。耳闻眼见谁虚实，写与行人作口碑。
时贤落落甚晨星，世事如棋局又新。赤白交驰边面急，腐红销尽国中贫。谁令野有横舟者，应是朝无惜宝人。握手不堪离思满，愿公自爱庙堂身。
乃翁场屋负高名，里许工夫共讲明。谢氏弟兄辉玉树，韦侯父子薄金籝。世科莫讶争寒畯，少作曾看到老成。此去亲传衣钵在，想非温饱志平生。
麟符久合换貂蝉，又向乡邦拥十年。眼赤腰黄天宠泽，颜红鬓绿地神仙。极知昼绣堪行染，见说宵衣正渴贤。好事还殊门外路，人看四辈下翩翩。
绍兴宝庆百年余，古往今来说二胡。论事直须弹恳切，立朝端不忍阿谀。两贤幸属吾州有，万事何曾公议无。象郡新宁不同诏，九重天子正仪图。
六代旧都遗迹在，词人怀古去登临。长干塔上青山远，玄武湖边碧草深。肯把簿书遮望眼，但图方略副焦心。平江大海虽吾愿，台阁须材必访寻。
五载禅林结浄缘，又飞一锡过甘泉。晓池洗钵云常润，夜阁翻经月自圆。碧眼谁参庭畔柏，赤身难并社中莲。饱看胜景多佳句，好为闲人寄一篇。
天台邑债今还了，未上清班意若何。行李比如初到少，鬓丝赢得近来多。民输界首攀车送，君向城隅枉骑过。恨满东风不能到，柳边鶑语即骊歌。
楼头残月映储胥，人在西窗酒醒余。梦里都忘阆风路，吟边如到玉霄居。邻墙共作无何饮，别墅期看未见书。祇恐弓旌便招去，汉家答诏待相如。
崇牙出镇古边头，名与龚黄共一流。方见勒碑歌善政，忽惊罢市哭仁侯。燕飞古巷人千里，梅落寒溪月一楼。前事已非那可问，晚云零落绿山稠。
五朝大老今谁是，晓月长庚可怆然。王某曾当挥制日，伏生将及授书年。雁峰去就朱轮养，台岭归从白布缠。秩视冢司优赠典，夜台光宠射穹躔。
不见高人祇自悲，每哦佳句望乌衣。浣花风月参谋去，采药溪山茂宰归。万里险艰头已白，半生功业梦还非。阿戎盍上青云路，奕世清门要发挥。
扣龙泉了探慈湖，倦矣归携一束书。白首功名销壮气，清溪游钓乐闲居。山人宁有趋戎幕，方伯今谁顾草庐。乡旧凋零无复见，北风吹雨更愁予。
一檐寒雨滴愁声，赢得松斋睡思清。急景不知年又谢，壮心空怅事无成。温存冻壁火初举，陵轹破窗风自鸣。多谢故交相慰藉，浪捐珠璧使人惊。
穿云时有一鸿声，唤雪风来冷更清。腊意未教梅萼老，春风先放柳条成。乱离每叹兵难戢，贫贱还忧道不鸣。节物一番空自好，暗添年纪却堪惊。
来从金地过银地，智者修禅古道场。叠嶂倚空围日月，穹耸松壑饱风霜。碑文多是唐人刻，经卷犹随炀帝藏。偶值故交初入院，一镫留宿水声房。
江路冥迷飞霰密，道人定起幽情逸。忽邀龙子幻新妆，粉淡香干春一笔。寒梢瘦著苔衣昏，坏色空留梦里身。几回月堕交疏晓，霜发相看不知老。
寒儒食贫面四壁，更苦春寒寒到骨。故人天末有书来，不寄绨袍寄𫄨绤。感君高谊挟纩温，况有石刻华吾轩。何时揩拭眵昏眼，待看昌黎玉洁文。
月砌云阶不染埃，疑从天上幻将来。一龛俨坐钟兼吕，二老相从聃与莱。丹剂好从金鼎炼，玄关须要玉匙开。他年勋业如粗了，待约群仙笑语陪。
多谢吾家即墨侯，朝濡暮染富春秋。为供文字逢青眼，要策功名趁黑头。濯以清泉尘已蜕，衣之文锦翠如虬。呼童除夜陈丰馔，少劳精神并汝酬。
昔君弱冠我犹儿，黄卷青灯茅屋西。父对人谈称卫玠，母因客过器王珪。别来阻寄尺书鲤，梦里时亲日角犀。风快偶然翔短翼，不应鸿鹄久卑栖。
发轫神皋愁热甚，解骖乡井得凉多。半生相托左右手，一日同收甲乙科。老我已锄年少习，期君共守岁寒柯。荣华富贵邯郸枕，惟孝惟忠久不磨。
浪踏麻鞋破晓行，林梢犹自带残星。气吞宇宙原无馁，心醉功名未觉醒。红雨无端污行色，白云知我忆亲庭。平生惯作江湖客，得酒相看眼倍青。
双毂相催羊胛熟，三年方遂鲤湖游。群仙笑问来何晚，世故相牵不自由。昨梦回思聊尔尔，他时稍足便休休。寄声岩下鹅冠子，丹灶何妨为我留。
栽花次第满河阳，谁结寒根桃李场。鳌在三山惊赑屃，凫飞双舄费揄扬。春风折屐缘闻捷，腊雪开筵重借光。他日明堂需大木，桷榱或得入平章。
忆昔琴堂宴士时，至今人诵壮行诗。政缘勇气填然跃，遂窃科名副所期。乡橐摛词光吐凤，邦侯瑑美稳蟠螭。乞留片石棠阴下，要写春风德政碑。
宰官才具万人豪，鸡小如何下得刀。奏课再经书上上，理繁祇见办多多。锦囊有卷牛腰重，装橐无金马骨高。欲贺政成怜我懒，篇诗付与邑人歌。
南极秋来光烛天，琴堂此夕寿诗仙。庞公戊子孰小大，寇相中元相后先。制锦从容才有刃，嚼丹赋咏笔如椽。交梨火枣君家物，从此蓬莱不计年。
踈踈密密自成行，共趁春妍鬭晓妆。移得武陵溪上种，传来大庾岭头香。玄都道士风流别，东阁诗人兴味长。唤取园丁勤物色，合将何树比甘棠。
超燕堂开一面春，却教寒畯亦充宾。西清班里推名从，南极躔中见老人。草圣已传碑不朽，花神觉与思俱新。乡邦桃李谁培植，直待魁然宰辅真。
柏叶椒花未报春，阳和先到四筵宾。传观秀句堪呈佛，谛听清谈太迫人。子舍香醪浮瓮碧，孙枝名果荐盘新。却将甘旨分寒陋，尤见先生爱士真。
一百五日寒食节，八十六翁行地仙。曲水飞觞酬胜景，汉宫传烛忆青烟。三春幸自添余闰，双笔今题第几篇。俛仰兴怀儿辈事，先生有乐在壶天。
笑把荷囊下紫霄，人传千载鹤归辽。精忠一片驰寅陛，乐事无穷继午桥。垂钓沧浪听款乃，挥毫云岫赋逍遥。今辰恰纪蓬壶瑞，南极横陈埒斗杓。
锦书飞下字如鸦，从橐词头似相麻。竣事明禋均雨露，缅怀耆德傲烟霞。鸡窠佚老精神健，燕颔宜侯爵邑加。愿体乞言珍重意，星驰驿骑奏忠嘉。
辞封来伴赤松游，判作山中万户侯。一片葵心天北阙，十行芝检殿西头。渊洪端静恩言厚，拊藉温存眷礼优。国事多艰耆旧少，须公与作济川舟。
笔飞鸾凤墨翻鸦，白玉堂中懒草麻。得句批风仍抹月，怡神饮露更餐霞。公于轩冕浮名薄，帝念耆英宠礼加。丕衍修龄全晚节，洋洋一札圣言嘉。
壮岁清源曾倦游，今朝大郡又封侯。身安不用扶鸠杖，骨贵从知应虎头。望阙承恩颜有喜，即家问政礼宜优。济时事业需元老，莫遣空横野渡舟。
岁暮何时更远游，刘蕡下第我色羞。阳春自古难为和，明月如今肯暗投。宿诺不轻连璧友，新盟借重捍城侯。九江傥拒鼋鳌饵，何处堪人下钓钩。
每爱君家玉满阶，仙宫今又见琨台。父兮定得铃旗梦，母也须怀磬石胎。羯末封胡知有种，复临泰壮看朋来。林家络秀如闻此，好好来求依样杯。
韩相由来紫府仙，微之曾侍玉皇前。羡君久矣崇真教，生子居然契道缘。料得玉麟亲入梦，试看铜狄几经年。不须草草为汤餠，剩出犀钱醉四筵。
汝瞻当日预文盟，七十人中最妙龄。别久恨无书寄雁，夜深犹记案帷萤。我叨天幸登科甲，子盍心期绍品丁。后会阿蒙须刮目，流声不减国兰馨。
寄我端溪玉一弯，文房取友此其端。眼中厌看珊瑚树，掌上忻擎紫马肝。底用千金求国手，拟封九锡霸词坛。他时游宦南州路，免载囊中只石还。
无端轻弃白云坳，似被梅花唤出郊。岁律堂堂蛇赴壑，宦途役役燕营巢。数更听雨情何极，忧国怀家睫不交。老了英雄天不管，那堪更被北山嘲。
君家一箸万钱拼，分我银丝侑客欢。芳饵得来珍丙穴，金刀落处照辛盘。腹腴差迫诗肩瘦，鳞活能生酒面寒。玉手行厨如许巧，说教鱼婢学应难。
人生契好不在久，一日可当十年游。共君三两夜清话，洗我千万斛奇愁。欲晴未晴云阁雨，临别惜别车停辀。异时扁舟下濑渚，安道谨勿避子猷。
闻道边头数万兵，倒戈归我我遗民。处降失策国非国，清野无粮人食人。关外数州城不猎，山阳孤戍草无春。书生忧愤空头白，自有经纶社稷臣。
西风惨淡起愁云，走檄飞书正纠纷。剑器朝方驱冶匠，戈船夕又募新军。马肥已报高秋警，鹤唳那堪中夜闻。我辈忧边心欲折，棘门灞上漫论勋。
人从捷径博公侯，一老堂堂去不留。谁向帝前谗陆贽，不令王所著居州。修名已立公何欠，直道难行国可忧。安得上方三尺剑，为渠断取佞臣头。
自是先生标致高，诵诗恍见万人豪。清如金掌双茎露，壮似钱塘八月涛。胸次无尘春拍拍，道腴有味乐陶陶。𬨎轩刻枣传衡岳，留得芬芳伴楚骚。
白首忧时意更长，明言六籍法皆良。先生不竟身前用，有子亲传肘后方。时论无人传药石，上医着眼识膏肓。归欤活国工夫办，要续双岩百世香。
谁将容膝榜轩楣，未见高人心领之。绿绮牙签无长物，名芝芳茝是佳儿。卧看笔架成江梦，坐揖炉峰读楚词。诸谢风流应未远，卢川今又种清规。
英气轩轩贯斗牛，春风匹马辟雍游。家庭竞秀三株树，伯仲相交五凤楼。回首白云添旧感，细听夜雨入新愁。妙年唾掌收科第，会有欧公避一头。
年来机事付沙鸥，湖海萍蓬觉倦游。千里白云关我恨，一江流水替人愁。快闻飞桨健于马，底问前滩吼似牛。枕藉舟中君莫叹，人生何日不虚舟。
逆旅频连风雨床，归来踪迹两参商。谁知才隔路三舍，不似相从天一方。壶山白认梅将雪，潮水黄知菊已霜。便去也须留驿道，欲携斗酒话彷徨。
波平烟霁晚风和，船到湖心水没窝。凉绝不知三伏暑，醉酣齐唱八仙歌。赏梅洞口怜和靖，种柳堤边忆老坡。鱼钥他时如共直，好论旧事卷新荷。
先祠石刻摩挲久，华胄遥遥企慕劳。字古似观秦急就，词幽如读楚离骚。不夸绝艺临池学，只羡清风誓墓高。更有山居须问讯，拟携方士炼金膏。
弭节稽山乐事多，旧闻一一入搜罗。卧薪伯业今何在，乔木家声久不磨。可笑儿曹怜野鹜，却输道士辨笼鹅。不因禊帖风流远，千载人谁数永和。
此亭形胜压东州，吴越山川日夜浮。万顷怒涛胥愤烈，一舠明月蠡风流。悲鸣华表千年鹤，缥渺沙洲数点鸥。倦客来游空吊古，那堪更上最高楼。
历晋更唐岁月多，玩珠龙尚枕山阿。绝怜蓬阁题元祐，敢拟兰亭记永和。秦望数尖衔夕照，镜湖一线暗烟莎。登临未尽匆匆去，奈此千岩万壑何。
亭前一望水东流，更有雄楼在上头。燕子飞来春漠漠，鸱夷仙去水悠悠。神交故国三千里，目断中原四百州。日暮片云栖古树，昔人留与后人愁。
共指梅花笑里看，诗肠清峭酒肠宽。一阳方长知春近，三友同来话岁寒。富贵迫人随世腻，身心何日似僧闲。策勋茗椀匆匆去，不道樽前欠小蛮。
山川司马游曾惯，湖海元龙气更豪。诗眼具时穿月胁，琴声妙处写云和。夫君只手兼双美，举世何人赏此高。料得送穷文已办，雪霜应柰岁寒柯。
曾向瑶池稳泛槎，眼看西母佩飞霞。定分天地冲和气，来匹公侯富贵家。熊胆课儿心苦淡，鱼轩锡命世荣华。樽前何物堪为寿，笑指蟠桃几度花。
金华门外浥京尘，乌石山前结帨巾。翁婿相看冰映玉，庭闱一笑颊生春。昔言尔尔嫌随俗，今唤卿卿喜有人。来岁梦兰叶佳兆，犀钱玉果出娱宾。
知君雅志厌奢豪，富贵相寻可得逃。云母屏间穿雀目，销金帐下醉羊羔。养生早悟眉为斧，侍立须惊手有刀。老我诗成还失笑，膏粱未必胜糠糟。
覆雨翻云市道交，公持正论息群嘲。风高莫送翎毛短，春煖难生土脉硗。攻过每蒙奇药赐，卫生更借好方抄。一阳来复骎骎泰，善类倾心望拔茅。
晚来云色半浓淡，云外青山知有无。才出六花夸舞女，又飞一白慰农夫。久无人说平淮事，空有天生访戴图。忧国寸心同皎洁，诗肩如鹭更清臞。
道有穷通时屈伸，夫君气槩岂长贫。帐前弟子知无几，膝上郎君最可人。苜蓿尽多聊一笑，栗梨见觅莫渠嗔。平生耿耿犹存否，五十端能贵买臣。
昔共从师未裹头，如今双鬓各惊秋。我无突兀万间厦，君自昂藏百尺楼。风雨苦多时事恶，英雄未遇老天愁。相思一夜不成寐，早起题诗寄便邮。
龙蛰藏身来者伸，不妨抱道且安贫。昼眠经笥夸群弟，夜拥绨袍忆故人。富贵未来招鬼笑，文章太好恐天嗔。安排礼乐三千字，寓目他年许得臣。
一诵君诗一点头，华摛春艳气凌秋。耳边厌听两蛙部，眼底新夸五凤楼。花信风残生酒兴，竹枝歌罢动闺愁。兰亭已近浮觞节，先把归期话置邮。
梦怀谏纸立前厢，梦觉披衣起细详。斗粟旧谣仍抗奏，籝金往训觉增光。穹官紧职一时事，令子直臣千载香。报答君亲良有日，未应垂钓老沧浪。
双阙云仍山泽儒，步占小技岂其徒。家传要眇先天学，腹有荧煌列宿图。南海编书希代宝，西山一序护身符。二贤出处关天运，曾把流年细算无。
淮蜀年来杀气深，中州兵革亦相寻。命悬逆贼狂夫手，愤激孤臣孽子心。人物眇然难倚仗，风涛如此恐胥沉。烦君夜起观星斗，福德何时吴分临。
刘君腹贮一天星，搜索真机泣六丁。少可舌端无软语，秘传肘后有全经。话盟在昔疑犹梦，诗谶如今果叶灵。我亦正为贫作祟，双眸赢得一番青。
九州四海尽同年，德行公居一榜先。太学何蕃名籍甚，南州孺子道巍然。此行莫笑儒官冷，立事须还晚节坚。闻说青衿齐引领，灵砂九转待丹铅。
底官得似教官清，吏不能尘以道鸣。三鳣堂前推老宿，百花洲上见诸生。斯文有脉烦珍护，何地无才要作成。朝列诸公半知己，匪朝吹上玉皇京。
父子才名压二班，儒官咫尺近家山。官闲人羡清华选，诗好天开笑粲颜。雌甲一生甘守拙，雄飞千里莫渠攀。骨凡自分仙难做，懒去从人学九还。
美人清晓梦催班，老子心清只爱山。晚岁松筠留素节，艳春桃李付红颜。官麤鹤料犹堪活，援寡龙门莫浪攀。满眼飞腾霄汉上，谁知倦翼已思还。
天上仪邻懒趁班，愁云苦雨暗湖山。绝怜黑黍纷披穗，空有决明鲜好颜。忧国寸心增感慨，趋时俗驾倦追攀。幕中幸自文书省，诗债无缘久不还。
三纪间关历宦途，萧然全似一臞儒。耻趋东合隳高节，甘向南州剖左符。悃愊不能为健吏，清修端可律贪夫。羊城定见菊坡老，能为苍生一出无。
一诵洋洋大对文，便知风骨是西人。笔头重有千钧力，字面清无半点尘。众羽群中鸣凤喙，潜渊深处摘龙鳞。丈夫出处关初节，归去携名寿大椿。
乃翁勇退急流中，家法森严在教忠。有子清材如结绿，告君直气贯晴虹。甲科更合放头出，时论从来忌臆空。生长殊方同臭味，相期不朽是英雄。
自从西笑便安排，果有佳音天上来。纵靶少年亲得隽，跨鞍老将几衔枚。欢驰帝里泥金帖，喜溢亲庭药玉杯。造物与君良不薄，好将阴德厚栽培。
几年泉谷养灵根，一立朝班敢尽言。鏁掣玉麟辞绀殿，符分金虎坐辕门。郡条上日新施设，民瘼微时预讨论。勿鄙向来工珥笔，只将清浄镇嚣喧。
君侯心事即苍冥，谔谔曾同唯唯争。医国奇方留后用，字民好事及今行。悬知夔卨班难继，且入龚黄传亦荣。天诱圣衷差易耳，正人得路致隆平。
公是昆台紫府仙，中间一念堕尘缘。小猿驿口霜生甑，白鹤岩前月满船。诗太迫人清似水，琴真知我直如弦。年来族老晨星少，独鲁灵光尚岿然。
杉风萝月读书楼，藜杖分光夜校雠。双璧连科天启齿，一珠照座客回头。金闺通籍传芳信，彩袖称觥衬雅讴。浪说锦屏家庆好，银潢元有此风流。
新阳一信迸黄钟，春到分枝若木丛。天为万人生李晟，朋来三寿颂僖公。松林古佛烧香报，粟洞群仙注福同。欲识东岩长寿相，只看台背更方瞳。
万斛龙文笔可扛，诗坛坐受百城降。文章今代长庚李，福气前朝戊子庞。见说明时延彦胜，可令属籍欠鸿厖。余干相业公须继，先借双旌莅是邦。
世路年来熟险巇，那堪炎火正宣威。足摩青壁顶头过，心逐白云天外飞。瀑布有声愁客耳，山禽无语怪儒衣。田翁怜我鞋根湿，为说林梢已夕晖。
天晴遥见七闽关，万仞丹梯莫可攀。鸟度不离青嶂里，客行多在白云间。玉门辽邈诚虚设，蜀道崎岖只等闲。扰扰路傍名利子，轩车南去几人还。
儒生十九谙吏事，君自胸中有八窗。好去褆身师长吏，谨毋泄迩薄邻邦。政声要重车渠百，祥兆须来㶉𫛶双。自笑悭囊无可赆，篇诗独不美羊腔。
莫作寻常一尉看，斯人能大所居官。才高不数麒麟楦，气盛曾排虎豹关。初筮事人须以直，有心及物莫辞难。此行有一为君贺，刺史贤如元次山。
一第归来正黑头，艾轩遗墨费旁搜。及瓜上日相催迫，锓枣通宵细校雠。充类所行皆好事，立身何患不前修。故家常宝文公帖，谨勿逢人便有求。
大雅千年一嗣音，人如美玉更良金。清修山泽臞儒样，恻怛河沙古佛心。北阙方瞻台斗践，东嘉还借福星临。中兴宗衮留衣钵，大有苍生望作霖。
忆昔京畿入幕时，游从日浅辱深知。每夸得士如温造，几度逢人说项斯。亲见登瀛应击节，近闻去国为攒眉。江干饯别公先至，洪魏诸贤鼎鼎来。
吾爱清源徐茂功，声名捷出日方东。高尻下首纷余子，屈指论心几巨公。我定斯文宜馆阁，人言科目滞英雄。直须一举魁天下，方快鹏程万里风。
吾爱清源颜养仁，笔端有力重千钧。奇才自合巍收第，他巧何妨且进身。我老无能惟喜士，君名若出定惊人。元宵相聚过寒食，不污东风一点尘。
吾爱清源陈顺夫，妙龄足迹半江湖。三湘舟里诗成束，百尺楼前酒满壶。科目岂淹真俊杰，世间谁数饱侏儒。长安贵宦门如市，还有樽前此客无。
清源吾爱陈来叔，紫帽家声蔼月评。苦学心能通造化，择交足不出门庭。人知长宋名先弟，谁识子由文胜兄。听取搢绅传好语，可轩后有两魁星。
殿陛程文被十行，要搜鲠论献朝堂。点头只欠饶三好，强项须教受一章。耿耿古心增肮脏，茫茫俗眼笑荒唐。大官羊肉非吾羡，一箸藜羹劣可尝。
鼓箧天庠正妙龄，同时行辈半先登。如今才喜红心中，当日几成赤脚升。冀北群空看走马，溟南路阔快抟鹏。归来新敞渠渠厦，笑我生涯冷似冰。
万仞浮屠已合尖，出门一笑谢虀盐。钓鳌沧海六连上，骑鹤扬州二得兼。谶应何仙符旧兆，梦魁余榜合新占。破荒吾邑须君辈，更看花从锦上添。
谁言场屋似樗蒲，好手居然不解输。叠采三巡皆得注，结场一掷定成卢。月评须应状元谶，风义新添家庆图。科第假途余事耳，方来宇宙要人扶。
实地从来着脚安，好修𬙋蕙更纫兰。贵游淡似孤寒士，达宦贫于初品官。医国名方留肘后，忧民心事集眉端。浮荣过眼同归尽，独鲁灵光耐久看。
建俗轻生自古然，况逢军旅更饥年。两台相顾长酸鼻，一饭无缘得下咽。发廪救荒宁计日，乞师请命屡笺天。贼平必欲论功报，镇抚须居战取先。
六十青蚨米五升，儿童满口说常平。方愁饥火无聊赖，一沐恩波得并生。真佛现身来救度，老天着眼自分明。从今闽粤家生子，定把君侯姓作名。
诲盗须知有自来，贪官污吏祸之胎。杀人越货甘残忍，入市拏金不忌猜。谁与清朝申典宪，合将若属寘渠魁。书生锐欲排阊阖，先诵民谣献外台。
南安只是旧南安，敏手为之便好看。事办要先心肯办，才难须信县无难。锦遭伤后从新制，琴不调时改旧弹。见说笑谈理繁剧，公余何惜筑诗坛。
邑人见说渐相安，更把西山作样看。有社有民行志易，不宽不猛得中难。设施新法须明允，掩盖前愆莫纠弹。便作真王何用假，安排旗鼓即斋坛。
亭俯清漪揖翠岑，好风吹面月盈襟。濯缨孺子沧浪兴，抱膝高人梁父吟。流转韶光兰满砌，婆娑秋景桂成林。为君唤起栖梧凤，瑞旦来仪磬乐音。
一朝三命下金銮，独有先生出处难。学术颜曾千载上，行藏吕范二公间。莫言一木难支厦，须向中流力障澜。爱助盖为天下计，丈夫心事颇相关。
三载天庭出一魁，一魁岂是利名媒。熙宁如叶庸人耳，南渡惟张君子哉。胪唱若为调众论，囊封正要看人才。千年青史芬芳远，过眼浮荣付傥来。
盛名之下最难居，一节清忠自有余。竖铁脊梁须我辈，横金腰帯听伊渠。和戎自古迷当局，善类何时可得舆。抗论朝廷须正大，莫如乡党费分踈。
有司具眼柬时髦，此士今才入网罗。好去南宫平步过，向来东阁阅才多。孤忠畎亩常忧国，大对轩墀莫主和。有问臞翁消息者，官非不爱柰狂何。
此去兰宫好策勋，子行真足张吾军。大鹏怒奋溟南翼，骏马鸣惊冀北群。直要安排医国策，不徒戏作送穷文。逢人有问狂生者，为说忧时已白纷。
天庠教育总英游，文行惟君擅两优。玉润珠明盈咳唾，兰薰雪白见操修。老天不错须开眼，朱吏相逢定点头。月里一枝高斫处，向来我已为君留。
说诗匡鼎笔如椽，此去云霄稳着鞭。富贵恰当年五十，扶摇快上路三千。乃翁积种今归子，是理乘除信有天。梅友面传衣钵好，题名更向万人前。
我友君居德行科，见君觉我汗颜多。笔端有韵珠盈唾，胸次无尘玉不磨。好去腰斤高斫桂，向来传钵有持荷。广寒管领群仙到，为我殷勤谢月娥。
二十年来共短檠，相亲不减友于情。风高鹗版曾双中，海阔鹏抟不计程。宣力棘围新扁额，题诗梨岭旧家声。瓣香旦旦为君祝，唾掌功名在此行。
非时何事欲西征，为有悲风动紫荆。斜断最怜鸿雁影，急难方见鹡鸰情。北方寒地多冰雪，南国饥甿弄甲兵。扶旐东归良不易，护持孝友有神明。
群羽斜飞欲刺空，谁能翦翼向笼中。客程跋涉二千里，年纪侵寻五十翁。酒有神通排磊块，书无灵圣困英雄。相逢且说穷愁话，才入修门莫说穷。
联辔而西三十程，风餐雨宿费经营。间关阅旧途经熟，老大逢新历日惊。我正与时相枘凿，君方随诏赴弓旌。独班赐第明年事，回首云深谷口耕。
在家随俗坐守岁，逆旅无聊卧向晨。旧隠荒凉栖鹤怨，端门邂逅画鸡新。知非早似蘧伯玉，将贵谁欺朱买臣。幸自樽中留得酒，与君随分庆长春。
君侯风谊薄云高，轸念征夫跋涉劳。雅宴朝陪青玉案，余欢晚属念珠曹。向来惊下曾参杼，此去谁分范叔袍。斋合祈晴行有应，免教雪虐更风饕。
几年公案一朝成，我睹争先眼倍明。势面似呈新月样，滩腰不作怒涛声。鳌头地踞三千尺，鹏路天开九万程。荷橐瓣香元好在，阴功隠德慰平生。
万年石马胜缘成，千丈金鳌跨水横。法从福田勤播种，小庵心匠自经营。不缘打破工夫到，那得中流砥柱平。我辈济川真事业，何时赤手活苍生。
共乘别驾犯炎云，入手文书费解纷。搜见底囊供北𫗥，作无面餠饱南军。铜山欲乞从今赐，金浦何为异昔闻。分得尘劳无着处，不知风月几时分。
黄甫才名二十年，蹉跎正坐不能圆。四书锐欲潜心圣，八品甘为从事贤。东道樽前需客久，南轩印子待人传。丈夫不必求知己，具眼分明有老天。
君过羊城见菊坡，先生不出意如何。蜀嘘淮沸人挺乱，京火郊雷天荐瘥。石介不亲逢庆历，龟山何策救宣和。狂生忧国头如雪，送客无悰作好歌。
棠木筠溪手自栽，竹湖又剖竹符来。祖孙相望风流盛，父老驩传春意回。拔薤莫须施辣手，泛莲似更欠清才。善人所至如甘雨，要洗漳民满面埃。
侍郎佛地位中人，一饭何尝不念民。泾渭同流须有别，雪霜杀物乃为仁。扬清可使贪夫愧，去恶能令善者伸。自笑狂生太饶舌，见诗少喜定多嗔。
向来大姓虐穷闾，千亩农田浚作渠。黠吏鹰豪争攫肉，骄儿螂怒敢当车。老丞嫉恶无容忍，直笔诛奸欲剪锄。解印此曹称快甚，惟民与士最愁子。
陛前苦语犯龙鳞，朝退还遭丞相嗔。连削六阶为下吏，只饶一死与闲身。命天所付须安分，贫士之常莫语人。惟有梅花无冷暖，玉堂茅舍一般春。
复斋出守剑津时，正直清廉真吏师。遗爱昔尝垂竹帛，徽音今又嗣埙箎。侯能培植甘棠茇，我欲摩挲常萼碑。千载福公家传好，怀哉蜀士送行诗。
闽州长者旧家声，德厚流光产俊英。火玉精神充户牖，国兰誉谞播炉亭。临轩初试董晁策，抗对专寻濂洛盟。胪句一传喑万马，祥云五色捧魁星。
剡曲莲池彻底清，即驰隽轨上蓬瀛。抽黄媲白羞时学，渍墨磨丹勘旧经。彤陛奏言殚荩直，玉皇动色赏忠精。胸中列宿舒芒耀，藜火光分太乙星。
金华重席被恩荣，兰省还持多士衡。善类适然相抵牾，诸公可是费调停。自从阵脚一摇动，堪叹棋枰几变更。紫帽清源人刮目，朱轓炯炯见郎星。
尺一催归白玉京，浮云偏妒月华明。凤凰远举弋何慕，𫛸鴂争鸣草不馨。馆列翘才难致仕，杖携灵寿莫扶倾。重瞳不见贾山久，犹驾轺车作德星。
主圣时平谏诤无，子胡不善效辕驹。庸庸随物例多福，皦皦出尘良易污。填海谁怜精卫苦，移山可笑此翁愚。鸣钟鼎食不知爱，却爱山中饭粝粗。
杞天之下夜长吁，朝上封章肝胆刳。自是诸公忌生语，不应圣主怒狂夫。我将行礼敖嫌简，子欲正名由笑迂。宁作首阳人饿死，不为仗马恋生刍。
一相当朝总百官，升沉只在笑谈间。及门炙手趋炎火，倾国将身靠泰山。子独何人蜉撼树，众皆重足虎当关。仙舟已到蓬莱境，却被波神勒取还。
孤士每蒙丞相嗔，人心不泯是非真。瓘为苦语攻奸蔡，铨出危言忤老秦。此事古来曾有样，如今天下几无人。西山夫子深穷理，能以逢干作保身。
边尘四面逐云飞，正是英卢得志时。西洛故疆将克复，北军新锐属羁縻。智名功勇渠何欠，跋扈飞扬子过疑。消得腾章来辨析，台臣虑患可无词。
狄青心不负朝廷，跋扈人疑渐有萌。琦不押班婴众怒，浚私铸印被台评。巨公未免忧清议，之子如何讳此名。若使满朝无一语，晚唐藩镇祸胎成。
西山名节太峥嵘，洪魏同时俱有声。斥去不妨为宝庆，出来亦只做端平。事师如子何为谄，植党旁人笑好名。婺女谏官良解事，正邪辨析极分明。
三贤千载共襟期，出处存亡同一时。吾道非耶天讵测，斯人已矣我畴依。希文若在甘为党，邢恕无知却背师。坐此褫官吾不恨，恨他同传是韩非。
君臣大义等乾坤，兄弟何曾系大伦。齐霸分明诛子纠，唐宗决裂用雠臣。向时诸老空饶舌，何物狂生又犯鳞。一自蒋坡新语出，斯知世有读书人。
霸者成功如彼卑，孔门童子耻称之。尽伦大舜斯为至，有过周公不亦宜。古者责难诚意切，今人逢恶大经隳。若教新语宜垂世，可废八章棠棣诗。
臧谷亡羊等是痴，塞翁失马浪成悲。本非真鹿梦何准，未必无鳌钓且迟。蛟龙暂与蚖蛇肆，鸿鹄那教燕雀知。暮四朝三狙莫怒，会看挟乙走狐狸。
投闲久矣息心兵，台上饥乌又一声。湖海正须招隠士，朝廷终不赦狂生。剖开胸腹犹余赤，削尽头衔越样清。坐看吾宗后来俊，西风再举上鹏程。
白发苍颜五十三，北风不竞又来南。宦情于我蜡来淡，世味从渠蜜样甘。乌哺劬劳恩未报，雁行凄断痛何堪。记生纵有一樽酒，忍与妻孥共醉酣。
日诵江干饯别诗，端平局面改嘉熙。调元金鼎人黄发，宣化朱轓君白眉。否泰从来更代禅，乾坤此去愿平夷。狂生迂阔真无用，饱饭山中倒接䍠。
君正青春我鬓丝，春闱旧梦是耶非。九方皋马分明瘦，百里奚牛自在肥。欲去寻盟谈缱绻，又愁钩党起几微。乘车戴笠俱随分，怀美人兮心奋飞。
泉是梅溪遗爱乡，老倪复此种甘棠。后来荐报西山政，归去全无南物装。籍甚三贤皆法从，勉哉一赵继循良。万安桥上传佳话，七十年间四侍郎。
西山无物与泉民，底使民如父母亲。凡日用间无不敬，满腔子里尽吾仁。我熏知见香犹旧，公涤中和印一新。愿广桐乡依恋意，寒泉秋菊祀千春。
江峰映带武夷青，几度携筇此地行。韵士魁人钟间气，冰翁玉婿并时名。世方争效十钻巧，渠自不贪三字荣。料得平章风月暇，家书一阅万金轻。
同登当日鬓犹青，宦路还如跛鳖行。莳药山阿非贵相，叩头殿下得狂名。著书平屋千年记，堆笏盈床一饷荣。安乐窝中无别法，只将世累放教轻。
竹轩治郡政成时，却值王孙庆玉墀。无吏下乡民点塔，捐田入学士砻碑。平反阴德堪娱母，清白家风更课儿。见说元宵灯不放，为他百姓惜膏脂。
日晡斋合响铃绦，鞅掌文书尚坐曹。吏困行移愁脱腕，侯勤剖决快挥毫。维摩正为众生病，太守胜如从事劳。愿养精神需大用，款陪齐客醉醇醪。
金凤传呼紫马来，壶山真面气佳哉。朝天有路鹿呈瑞，应物无心鸥不猜。黍穋熟时农洗甑，芰荷香里客衔杯。官穹职峻人俱羡，最羡斑衣舞老莱。
一自都门拂袖来，闲中岁月亦悠哉。填波精卫功良苦，享乐鶢鶋心自猜。老矣力衰难运甓，偶然兴到且传杯。君侯若使居王所，片善还能采草莱。
五花入手眼增明，合主黉宫善类盟。善教牖民师帅责，婉辞玉女父兄情。马经定价增神骏，鸮亦怀音避恶名。从此心田去稂莠，沐侯化雨及时耕。
不爱螭头一点青，片言枘凿拂衣行。但忧负我平生学，岂愿争渠竖子名。天骏出闲驽饱秣，国兰却佩艾敷荣。想君记得西山语，佳士从来去就轻。
发今如此不重青，醉后长歌折槛行。老去一寒甘忍死，古来几士得全名。稻畦蔬圃闲中乐，药禁薇阶膜外荣。所见略同君与我，不妨官小得人轻。
出处行藏不偶然，何曾由我总由天。收回紫陌红尘足，来结青山绿水缘。万籁鸣时仍瀑布，数鸦起处忽林烟。暮云正尔商量雪，却被催诗雨插先。
旋烧香鸭剔银缸，风卷银蟾上矮窗。诗癖苦无奇药疗，睡魔赖有建茶降。回环蛙部疑成两，接续蝉笙不计双。好友相看宁惜夜，满怀秋思浩如江。
夜半渐惊风作恶，朝来賸喜月为良。知梅有意商量雪，问菊何谋准备霜。和靖未吟先得趣，渊明欲断已无肠。物情荣悴胡关我，独酌悠然寓醉乡。
万首七言千绝句，九州四海一诚斋。肝肠定不餐烟火，翰墨何曾着点埃。锦瑟月中弹不彻，云涛天上泻将来。巴西社里陈黄远，直下推渠作社魁。
夜永如年眠较迟，寒声赑屃薄书帏。静看香篆萦茶椀，细嚼槟榔当酒卮。诗卷一开明病眼，骚人千载契心期。偶逢会处点头笑，早被灯花圣得知。
忆昔都门值岁除，高楼张烛戏呼卢。久依净社参尊宿，难向新丰认酒徒。天子未知工草赋，邻人或倩写桃符。寒宵别有穷生活，点勘离骚拥地炉。
爆竹声中度岁忙，椒花杯上换春阳。欠书元日神荼帖，又看新年傀儡场。客枕方酣千里梦，朝靴正踏五更霜。主翁须要惺惺在，富贵何如归故乡。
年从爆火暗中移，椒柏迎欢上酒卮。今日天晴宜麦熟，明朝春到报花知。好奇漫说鸡千跖，行乐都来黍一炊。但得新年诗有料，不妨贫似去年时。
年例清明是暮春，今年春事却平分。故添一闰知天巧，欲探群芳奈雨频。烟树对人愁脉脉，暮山似我老陈陈。感时莫洒花前泪，不道中原涨战尘。
容膝都卢屋一间，图书左右任披翻。催诗急雨来迢递，吹面凉风过等闲。生意无边庭下草，清香不断畹中兰。日长无事真仙隠，作甚辛辛苦苦官。
弥旬不雨懒龙乖，干我茅斋一亩苔。火伞亭亭当午立，雷车隠隠半天来。催诗笑我孤吟苦，忧国愁眉八字开。池水甫能添几许，儿童已报可浮杯。
好风昨夜作秋天，吹送雏鹓上紫烟。慈母整裘颜有喜，难兄提钵面相传。策勋胄榜特余事，努力巍科趁壮年。直数重阳到端午，快聆三捷凯歌还。
笑提虹管试春闱，大手何妨小出奇。龙种嘶鸣喑万马，鹿麑辟易避孤罴。京城纸贵争传赋，便驿书来賸寄诗。老友生平识英物，要看修竹拂云枝。
读报欣然共赋诗，古来忠佞各殊岐。彼犹愧见蒋颖叔，君盍自期刘器之。恶草剪除虽一快，芳兰销歇已多时。怀哉康节先生语，作事莫教人绉眉。
两载相依笑陆沉，鹑衣不羡锦为衾。渠侬眩耀麒麟楦，我辈翻腾驽骥吟。朝去一凶忧稍歇，边留五大祸尤深。栋梁培植谁之责，莫遣斧斤终日寻。
元戎择佐奏肤公，君以宗英在选中。紫气发硎光射斗，碧油草檄令飞风。莫嫌假手事权小，行拜真王位望穹。老我相期犹远大，朱虚要立万年功。
岊亭邂逅又轻离，时事更翻几局棋。游宦明知同旦过，出山聊复救朝饥。屠龙笑我真何用，跃马追君已落迟。却有一般劣相肖，兰阶晚始长琼枝。
一样风清共月明，平分那得外斯盟。合将长与贰同传，正恐君嫌誉过情。碑断文昌须改制，台高马援却逃名。色丝黄绢侬无分，悔不文园着力耕。
二车人物汉三明，来主壶山寿永盟。众口是碑均咏德，片言如秤不容情。斯文阴有扶持力，循吏何求烜赫名。早晚政成天上去，旧廛还忆老农耕。
别驾从来头沓高，非关期奏压宜敖。推敲今日韩饶贾，引避他年蔺下颇。螂欲当车观者笑，驷难及舌罪焉逃。小诗赎过无佳句，唐突西施又奈何。
委斋坐我以春风，不事拘挛边幅中。俗子语言藏攫阱，丈夫胸腹等崆峒。虚舟相触何心在，怒火虽炎一饷空。到底不如归去好，扶犁戴笠作村翁。
頖宫轮奂一鲜明，多谢贤侯主夏盟。鸡白碑成惭浅识，鹅黄酒满认深情。回头二十三年梦，接武千英万俊名。来事可为待卿等，狂生老去合归耕。
盛年忧国鬓毛苍，谏疏端堪铭豆觞。行或使之苗膏雨，心乎爱矣藿倾阳。荣华不与群儿竞，名节须留千载长。试看丹青阁中句，吾宗有此好元方。
数帖凡经几世藏，字漫黑暗欠装潢。孰贤孰否人千载，遗臭遗芳纸半张。愤世疾邪成怒骂，怀忠爱直转凄凉。吾曹留面要相见，莫使人能议短长。
大雅吾无望古人，有常犹愈翟公门。贪荣但可骄妻妾，死义方堪托子孙。董生鸡哺宁求报，元子雉媒莫少恩。俗物茫茫随野马，英雄千载赤心存。
岩头古佛留心印，岩下高人新受持。佛亦本来无隠现，人于悟处领希夷。莫嫌梦里还谈梦，且看奇中更有奇。他日证成罗汉果，相逢不必问伊谁。
人在尘中醉玉蒲，师于瓶里泻醍醐。传来双径清香远，唤起丛林病骨苏。炳炳毫光争日月，琅琅舌本有江湖。他年泉下相逢处，解得龙山旧事无。
已矣东岩不憗遗，年来雅道日陵夷。臞儒得似颜徒几，良吏能为结辈谁。此老清修如玉屑，当官恳恻念茅茨。可怜一夜长庚陨，空使人怀殄瘁悲。
建炎戎马满神京，殿撰横身活一城。时宰忌功无表劝，老天福善自分明。人称簪绂一门盛，公是瑛瑶间世生。珍重西山遗事跋，他年收入史官评。
夔州归后圣于诗，到墨池来字更奇。岳后前驱护丹灶，湘灵起舞听朱徽。经行一梦游仙枕，遗爱千年堕泪碑。俗物茫茫留不住，化为辽鹤入云飞。
召节飞来湘水滨，笺天乞取自由身。悬知寿杖宜扶孔，纵有蒲轮莫致申。老去最能坚晚节，复来应信有全人。朱虚不作更生死，谁为苍生问大钧。
功名入手太匆匆，匹马沙场气贯虹。诗好可能却敌骑，檄工不自愈头风。死须厉贼言犹在，生不封侯命果穷。四十九年蘧伯玉，是非往事转头空。
曾见端平进士评，邱君磊落榜中英。忘形尔汝同年集，驰志伊吾即日行。举子能谈真将略，元戎夸得好门生。可怜书剑浑无用，才力如何与命争。
饕相当朝舞大权，故将旌节博金钱。公尝勇去三千石，天与闲居十六年。清苦膏粱余子笑，孤高云水一僧然。如何赤屿丹霞地，夜半骑鲸上紫烟。
端平众彦起弹冠，公作枢庭第一官。君似仁皇从谏易，相非庄敏汰兵难。齐人一傅楚人众，赵氏几危刘氏安。君面更新风色恶，回思往事为凄酸。
壶山阀阅例多贤，雪玉风标忆眼前。正献风猷复斋继，蜀公素业肯亭传。人于故国悲诸老，我为吾州惜二仙。在昔靖康人物尽，却教老蔡雪垂肩。
当日曾同鹓鹭群，清漳风月又平分。轮囷肝胆忧时事，䌷绎诸书洗吏氛。悔不佩韦成造次，幸犹挂剑答殷勤。只鸡斗酒来行酹，三十六湾生暮春。
领袖乡庠四十年，被书误得到华颠。玉川大用不及试，东野古心常自鞭。抱疢二诗知命语，遗骸一偈小乘禅。修文地下非公愿，生则当生兜率天。
饱看布褐与轩裳，识破都如梦一场。失鹿蕉间空咄咄，骑鹏天上去堂堂。命真不遇才何负，人已无存德未忘。珍重骓甥歌挽些，他年有泪洒槟榔。
屈贾文章蚤善鸣，长杨制诰晚尤精。天仙一念堕尘世，属籍千年谁老成。贺表明明规宝庆，谏箴字字砭端平。不堪耆旧凋零尽，泪到南塘觉尽倾。
一自黄台咏摘瓜，伤心吾道竟非耶。病来陶侃少献替，老去谢安微误差。万里长江饶一曲，连城白璧略纤瑕。太玄草就无人识，付与知音弟子芭。
世科赫奕登相续，官守端方石介如。无节能开河内廪，进身耻觅帝城书。秩终九品人称屈，善积千年庆有余。马耳家声无失坠，二雏努力大门闾。
枕上功名泪不干，镜中勋业老犹看。起家喜有千金子，入手才沾九品官。衮衮天朝来锡赉，匆匆人事异悲欢。最怜当日称觞处，桂茂兰芳萱草残。
一生铁砚费磨钻，老去耽书废食眠。不惜空门求利果，只将心事博长年。思贤已矣悲行路，福善昭然有老天。他日儿孙须鼎贵，燕山阴德賸流传。
诗书教子昔邹母，燕喜宁亲今鲁侯。石窌疏封时陆续，鱼轩迎养岁优游。精专十念湘山佛，髣髴三生阆苑俦。方拟绣舆扶上殿，不堪丹旐楚江头。
昨依绿水芙蓉幕，得傍华堂萱草阴。座末识裳蒙眄异，羹余分颍念恩深。巢庐正洒莱衣泪，传驿俄惊楚些音。二母生荣虽迥别，天寒陟屺一般心。
见山堂里小春寒，觞政诗囊甚有欢。重客分明知小李，美人自在写猗兰。直须博去纫为佩，只欠香来劣可餐。菊磵一枝尤洒落，不妨人作易芳看。
冰结长江少跃鳞，天寒不见雁来宾。翻云覆雨羞余子，霁月光风忆若人。丹穴鹓鶵行毓瑞，北堂燕喜倍生春。万金消息何时到，一洗胸中万斛尘。
人生聚散类团沙，偶得联骖饯岁华。竹杖徐行忘了簥，村醪小酌胜如茶。乡情喜似轻千里，诗味相投各一家。便好扶携玉京去，孤山深处看梅花。
客里逢年酒半醺，篝灯课了送穷文。对床共听巴山雨，入梦休思巫峡云。好整衣冠朝北阙，新栽桃李属东君。平明各把菱花看，黄上眉间已十分。
择师难似择良医，争得奇功指俗迷。每羡君才如扁鹊，能为后学发醯鸡。作文须有夺胎法，卞惑先须刮膜篦。子侄明年看骨换，所求不止在刀圭。
年来师道孰知尊，温饱何缘得浼君。鸿雁暂为粱稻计，牛羊谁为牧刍勤。琴书到处聊娱目，羽翼生时要薄云。我偶书田收一熟，向来正亦病人芸。
情好相投岁月深，那堪天外话离襟。京华浊暑邻三伏，荆水清风直万金。鸿雁稻粱聊老计，蛟龙云雨有初心。三年名遂荣归去，椿桂堂前候好音。
枝筇来访白云坳，绝异红尘势利交。把酒为君浇磊磈，携诗就我定推敲。不曾出市曾庞老，安得为云逐孟郊。古锦囊中多秀句，家元书史莫徒抄。
翼戴三朝冕有蝉，归来今作地行仙。且看宫阙萧何第，未泛江湖范蠡船。老境已怜周尚父，庆门方似汉韦贤。一杯仰祝椿松寿，岁岁流觞八日前。
新春三六庆生申，曾立螭头作近臣。论谏独先闻药石，代言何止见丝纶。汉星今日仍和虏，蹇叔当时最虑秦。万古波涛看砥柱，祝君不必假灵椿。
生申维岳咏崧高，孕秀储精岁月多。盛旦上元开甲子，前朝令节纪中和。铜符暂剖雄藩印，宝鸭行鸣禁路歌。天祐名臣锡难老，好将铜狄屡摩挲。
武夷深处有台仙，岳降元肖六日前。早挟雄文偕汉史，晚将奇策对尧天。一官祭灶真游戏，万里抟风吏勉旃。早晚菑川再惟上，好将名姓压英躔。
苍龙拂晓挂高寒，飞鞚翩然出帝关。九酿黄封中圣酒，一杯红入上台颜。阉雏生怕韩公召，宫妾尤惊富相还。独有帝心怀旧弼，未应霖雨阁青山。
潘胸万卷富文章，天产英贤生玉皇。后日岳神逢诞节，今朝昴宿出呈祥。秋风鹗表声名远，春浪龙门姓字香。来岁寿觞何处饮，西湖三月正韶光。
三分辰月一分过，天产真仙积庆多。西国玉枝家世袭，霸陵铜狄手长摩。功名本自归谈笑，寿考何劳着咏歌。行直紫宸清夜宿，共惊莲炬认鸣珂。
才经六日便颁春，还是长庚初度辰。兰砌声名千载旧，竹林风月几时新。诗书本是吾家事，灯火须勤汝辈亲。未把金杯为寿祝，且期及第为亲荣。
貂裘绒帽护轻寒，坐马端如坐席安。自别石湖三月去，又携玉友一番看。霜催菊磵风凄恻，雨浃芦汀水渺漫。欲寄吟怀须胜地，千金同此买鱼竿。
衣冠凉薄亦端严，为到贫时解养廉。京洛家风今尚在，宗王恩礼旧曾沾。谈高坚白囊无底，词纵题红笔退尖。自说学仙曾有遇，欲归岩壑理抽添。
偶同乡友校吟编，因得平安到浪颠。心不干时清似水，发缘忧国白于棉。半生景慕空千里，一纸寒温废二年。何日支筇随此老，秋岩和菊荐冰泉。
识面论心已半生，买山无计得同盟。行藏为是关天理，会聚因难遂客情。月户评春花影澹，风廊逃暑竹声清。安舲何日来城角，细举前吟为再赓。
客单近挂屋东偏，细看家风似阆仙。为载月舡来茂苑，因披云衲出潭田。诗篇熟诵如持咒，句法旁参若勘禅。既是西来须会意，此心还许野人传。
洲沙宛在水中央，荻屋蓬窗似野航。不战弃城谁执咎，偷生避地子何伤。卖力已化诸山寨，沽酒从开万户坊。如此抚摩能几日，流民端可复耕桑。
匹马东淮两月奇，归衔俄尔带新资。吟高已中唐人律，名重宜魁浙漕闱。彩舫香冲荷叶去，捷旗荣与菊花期。赠君羽扇还知否，文阵千军可一挥。
坐窗长记别时愁，欲讯平安尚未由。客袂重来惊日久，义怀高甚薄云浮。论心句好能令喜，到骨贫深不足忧。更向吟边策勋业，江湖近日欠清流。
说着池阳旧岁时，星郎事业世皆知。淮人自古真堪用，天下如今尚可为。江南烽高黄塞近，街头箭急赤囊驰。多应规抚烦君往，横槊随赓薄伐诗。
三衢不住住王城，因向江湖得令名。朝士有书常倦答，骚坛分韵每先成。事临口画无遗策，交以心期肯待盟。贻我高吟粘屋壁，琅篇珠字照山楹。
相思长只认文星，霁后阑干卜夜凭。万斛笔头非录录，七年袍色未青青。字肩米老神尤健，诗角唐人气欲陵。尚拟酒边论契阔，看君谈笑吸沧溟。
贪卧苏台一片云，嘉招虚辱远移文。吟人多半来投刺，倦客深惭自闭门。路隔江潮兼夕到，居连地势两州分。酬恩别有男儿事，它日逢君仔细论。
年来雅道类聋喑，到处笙歌只劝淫。肯抱焦桐闲访隠，应思尘世少知音。离鸾别鹄皆风月，二典三盘不古今。闻子细弹千载事，吟夫已见圣人心。
天锡吟笺慰老怀，笔花文藻卷中开。二分者作有如此，一世之雄安在哉。疁邑坟荒惟宿草，玉堂人去几秋槐。诗仙应赴诗家供，一展寒斋定一来。
良铁曾收汉益州，规模因塑古吴钩。𬬻安吉位分龙虎，火逸神光射斗牛。入水淬锋疑电闪，临崖发刃有星浮。知君斩却楼兰了，戏袖青蛇住十洲。
自入山中二十年，抗尘有道即为仙。差科难到耽闲地，种获因无负郭田。细事亦参齐物论，大还长勘娱真篇。诗成不敢题崖石，怕有江湖姓字传。
园林物物挟春光，独许名花压众芳。雨艳寒轻清入骨，雪肤香莹白含章。仙人聚土夸能染，学士承恩赋倚妆。几欲宝酥煎洛蘂，迟回未忍折云裳。
穿鱼新聘一衔蝉，人说狸花最直钱。旧日畜来多不捕，于今得此始安眠。牡丹影里嬉成画，薄荷香中醉欲颠。却是能知春信息，有声堪恨复堪怜。
二叹浔阳送客翁，忍将吾道等秋蓬。茕然商妇千呼至，贵甚监州一笑同。力学本为明德计，能文祇是立言工。琶琵亭下愁情远，付与长江写不穷。
名庵以足关天理，须向庵中静处参。底事此心无所欠，祇缘与世不生贪。书淫过似专房乐，蔬食多于列鼎甘。却怪紫芝曾漏泄，从来坤势阙东南。
催诗雨里载杯盘，名胜园林得借闲。百五日当春事闹，十三人坐宴堂宽。都抛世味言谈外，尽出家藏意玩间。不是主人风度远，客游那有许清欢。
山川去接汉江东，曾伴隋侯醉此中。歌绕夜梁珠宛转，舞娇春席雪朦胧。棠遗善政阴犹在，薤送哀声事已空。惆怅知音竟难得，两行清泪白杨风。
越君尝胆苦心摧，娃馆春风正酒杯。弦管但知连夜乐，旌旗先已过溪来。麋冲晓雾游荒苑，鸦立斜阳噪古台。野客不谈兴废事，绿阴深处摘青梅。
大历谋臣匪尽忠，时君好佛遂成风。详陈福业因元载，轻授仪同付不空。此日有丘犹血刃，后来无赏失边功。代宗缪滥惟何甚，千古容斋直笔公。
知从清浅水边来，标致孤高似老梅。华馆久同佳客住，锦囊多为贵人开。消除世虑抄花谱，发越吟情恋酒杯。记取逋仙欠诗嗣，古祠香火莫尘埃。
风雪垂垂岁欲除，若为驱马问长途。才兼文武如君少，量纳江湖近日无。吟旅笔灵花璀璨，带行刀古血模糊。经从渭水须留款，恐有论心老钓徒。
频年增灶起边兵，给饷谁先足万营。凡有求焉皆越从，不言功者尚为卿。朝家岂是无公议，督府如何不动情。我为笺天天已许，且将勋业换长生。
诗到西湖渐逼真，便当于此老吟身。举头莫看王侯面，失脚恐为名利人。千载留芳惟好句，百年得意总微尘。镵君姓字中兴集，留伴梅花岁岁春。
鼎湖剑佩有遗踪，唐室真人羽化同。九转药成丹灶冷，五云车去玉堂空。仙家日月蓬壶里，尘世烟花梦寐中。徒有旧山流水畔，古松枝叶苦吟风。
紫纶飞下会稽山，衣绣归来冠豸冠。骢马长鸣天路熟，栖鸟重认禁枝寒。人忧时世方多事，我喜朝廷看谏官。尧舜君民身稷契，不为容易不为难。
余杭泉石欠幽探，浄拂衣尘入翠岚。九锁山门云上下，一峰天柱殿西南。元封旧事无人记，德寿仙游有客谈。痛饮丹泉卧玄石，松风满耳梦初酣。
华鲸呼客响修廊，杖履来游薝葡堂。宰堵擎天光缭绕，远山排闼翠昂藏。高僧宴坐须髯古，县尹新题诗句香。唤雨雨来端有验，会看行旅不赍粮。
更从别驾立朝端，白简风生宪府寒。宣室每前深夜席，木天时染秘书翰。琴思中散人何在，鹤返辽阳影已单。圣主怆然为辍食，九原莫作泪空漫。
杰阁岧峣倚碧苍，菊花时节此持觞。市声一段隔秋水，桥影半空横夕阳。挺挺霜筠排壑立，涓涓石溜引山长。人言绝顶多奇观，安得闲身宿上方。
金泥滑滑溅雕鞍，虔走禋祠谒宰官。积雨水添湖面阔，久阴云护岭头寒。妨收是处田家苦，开霁何时后土干。现出日光须佛力，少令忧国寸心宽。
扑面京尘鬓影华，杜鹃声底客思家。久陪宰相堂中食，五拜夫人庙里花。和气薰蒸由地主，孤根容易发天葩。双壶走迸悭琼报，聊寄头纲六餠茶。
琼甤走送宝瓶花，愧乏诗情用拜嘉。一种清香来月殿，十分雅态出仙家。细看后土春冰薄，未觉刘郎日影斜。拟跨胎禽尘几隔，珠帘十里自繁华。
忆昔寻幽兴未终，重来洞府访仙翁。十年尘世身将隠，千年华阳路暗通。山水只如前日好，松杉似与老人同。明朝又入黄尘去，回首青山一梦中。
洞天福地萃名山，我喜登临昔所悭。五殿香严如在帝，九山青锁若为关。岩前鸣凤当年事，野外骧龙反掌间。自顾武夷香火吏，真祠梦想不容攀。
篮舆郊上绿阴迷，七十一峰云际齐。我住四窗夸胜境，今观八洞恍真栖。碧簪挺特地如拔，乳窦玲珑步可携。千里客愁为销尽，茶香书外好鶑啼。
九叠峰头一道泉，分明来处与云连。几人竞赏飞流胜，今日方知至味全。鸿渐但尝唐代水，涪翁不到绍熙年。从兹康谷宜居二，试问真岩老咏仙。
平山堂下水云重，孤笛凄凉淡月中。不见龙蛇飞素壁，只余狐兔戍离宫。仙翁已逐风流尽，世事俱随梦幻空。广武无人同此意，慨然止有泪临风。
族老今为海内怜，清名多是布衣传。一封表乞从师郡，千里神寒觅句年。水镜照人前日政，雨丝吹旐别时船。离家忆值梅初白，梅未成阴失此贤。
年来兵饷瘠吾农，天遣仁侯作岁丰。燕寝昼清尘不到，螺江春满泽无穷。诗陶幽雅熙熙俗，文续周书噩噩风。别乘自怜无锸地，劝耕却得到山中。
一壑萧然万里间，此身落得似云闲。蹁跹野鹤身同逸，来往樵人语不关。瑶草茂时春淡荡，乱溪交处水潺湲。偶怀知己携琴去，十里松风未出山。
碧瓦丹棱转盼成，一亭聊复寄闲情。人如水墨画中立，山向烟芜尽处横。舟入柳阴冲鹭去，檐依波面荫鱼行。题诗每愧临流意，吟苦那知白发生。
千峰历罢寄山窗，酒力诗狂总未降。月白洞门花落尽，天空华表鹤飞双。崖边瀑雪寒侵梦，涧底笙箫冷韵腔。且喜懒残煨芋熟，不妨久话共秋缸。
漆园秋净夜堂虚，偶伴横林隠者居。纸绉白云垂帐厚，荻筛明月下帘疏。玉棋子夺三军令，金剪刀翻数体书。疏广拂衣惭不早，芰荷舟舫草茅芦。
谈经说史谩支离，大道宁容小智窥。山峙川流俱是妙，鸢飞鱼跃两忘机。识天乃乐天之乐，非我安知我不知。细读新诗消息好，桃花见后更无疑。
三春强半麦青青，是处田家只望晴。雪压霜欺愁正极，日融云浄眼增明。纷纷民瘼关吾念，得得天公相此行。更问老农官与吏，几人贪浊几人清。
曲奏梅花促晓更，更声方断又鸣钲。篮舆咿轧亲巡野，枥马喧填看勉耕。酒酌田翁添醉色，泽均牧叟助欢声。天公也欲催佳句，特放晴光分外明。
历遍田畴问我农，都言杼柚久虚空。吏胥祇是工椎剥，仓廪何曾识腐红。愿得家家歌乐岁，直须日日扇和风。如今拙手徒餐粟，惭见天民四者穷。
劳农因得步河桥，仰视前贤隔九霄。凡骨难仙安素履，腐儒学吏守邦条。荷公美意鞭驽质，惠我名篇胜翠翘。痛饮春醪那可强，胸中磊块把诗浇。
稽山窟宅尽神仙，多少棠阴属巨贤。万壑千岩长似旧，一翁二季美无前。风流自昔遗芳在，衣钵于今盛事传。行见直声追轨躅，岂徒庆礼侈宾筵。
结亭故事重拈出，领略匡庐高更高。身在山中迷面目，心游局外见分毫。平湖雪意漫天急，古木风声卷地号。此地徐徐鼛鼓节，知公一念在民劳。
长空万里普光明，此地缘何独著灵。不是天晴窥白日，爱他月黑满疏星。石松有子能呈巧，金囤无沙似遁形。蓦地回头千万点，谛观顿使我心醒。
老干森森当翠屏，壁间诗句有留名。昔逢利口挤之死，今伴苍髯凛若生。雪压枝擎犹有力，月高林静更双清。抚松似共黄门语，况听萧萧枕上声。
闻道邦人尚去思，栽松植竹绕丛祠。要知独立无言处，正似危邦援绝时。平世功名付图画，暮年活计在钩丝。谢公旌旆巡山后，千里殷勤寄好词。
紫阳自是神仙窟，谁泛仙槎竞问津。二妙先传联璧喜，九人齐著赐袍新。自怜十载龙门客，来领三科燕席宾。酌颂年家无浪语，黄山高节两嶙峋。
题舆名满大江东，忽忆家山合皂中。孤棹赋归犹带雪，深衣养浩直摩空。从教风月分多少，独抱春秋究始终。籍湜近来知叛否，只君不负紫阳翁。
自怜凡骨未能仙，每对仙都辄爽然。序齿十年兄弟行，论交一日友朋缘。干戈满地心忧国，事业弥天世急贤。已把封章排紫闼，未容问舍与求田。
世间万事尽筌蹄，尘外工夫好者希。大道精通元自在，旁门浅陋谩多岐。六年铁冶劳经画，九转金丹默受持。归去小溪溪上坐，要求消息在婴儿。
别有金丹简且真，不烦火候不劳神。自知自信融融乐，无虑无营盎盎春。天地游心元广大，风云入句更精神。我将归去偿兹愿，溪上相逢只幅巾。
朔风吹我到严滩，拥被掀篷一破颜。寒色侵凌欺白发，雪花撩乱失青山。未消据案千尘积，且爱哦诗一饷闲。惭愧钓台风韵在，他年归隠许跻攀。
当年独抱伯牙名，身后祠堂列佩衾。官职平生安义命，诗书终老惜光阴。一椽古歙溪山窟，千古长松风月林。彭令经营真有趣，个中应契老师心。
当年老桧肆欺谩，忠武哀哉抱寸丹。赖有皇天为吐气，岂无青史更诛奸。字留陈迹何年泯，烟锁空山尽日闲。世事关心眠不得，今朝下涕为潸潸。
儿时曾住练江头，长老频频说岳侯。手握天戈能决胜，心轻人爵祇寻幽。堪嗟爝火当时灭，谁信长川万古流。机会莫言今到手，却愁无饭饱貔貅。
背嵬军马战无俦，压尽当年几列侯。先辈有闻多散轶，后生谁识发潜幽。伤心咄咄权臣事，满眼滔滔债帅流。槌剥到今浑似鬼，向人休说是貔貅。
作意东松访旧闻，山岩窟里梵宫存。矮楼蛙井身如蛰，峭壁鱼鳞手可扪。草草反成多景致，悭悭别是一乾坤。输他饱饭安眠处，朝暮烟霞看吐吞。
谁道田家不读书，一门孝行与人殊。直将自已通天地，岂是无心惜体肤。人愿生儿皆似此，神如祐善肯忘吾。勉哉一念勤推广，已办嘉名里巷呼。
孔孟宗师心中的，回由评品手持衡。至刚大勇本来有，由义居仁熟处行。说到孤忠推自孝，辄拼一死肯偷生。此篇此语令人醒，夜半青灯看到明。
浮云擘破月华明，怎得浮云不再生。几度月明云几擘，全无云翳月全清。后生欲解凭谁问，先觉虽知肯尽明。苦硬工夫须彻底，秋云漠漠一轮横。
多言外好中何有，有德之言春意融。惟一性天真洞彻，许多事理尽流通。句新悦耳源先涸，思苦雕肝味易穷。自古才人皆患此，就中崛强是扬雄。
连理呈祥炳寸丹，巽斋高致拂云端。须知念念通冥漠，不见声声说急难。义槩莫如生死际，家风要使子孙看。城南我祖嘉名似，从此心期共不刊。
鹤骨虽癯发未斑，秋风鸥鹭共翛闲。芙蓉夹径才通马，杨柳沿池不碍山。外稿定于何日上，中兴只在十年间。谷城片石无人识，胡骑堂堂出汉关。
木叶新时雨亦晴，山中少驻不妨程。童嫌路峻频痴坐，僧喜岩幽每促行。草荡春深无雁到，松林月上有猿声。石屏一带三千丈，可惜题诗又不成。
白日荒荒过不知，荼䕷开了觉春归。山家卖笋樱桃熟，河水生萍柳絮飞。久雨一晴萤火出，闰年三月杜鹃稀。沉沉松竹烟岚冷，惭愧高僧借袷衣。
褐衣蔬食苦吟身，肌骨虽清鬓雪新。栗里未营三亩宅，桃源已过一年春。也知官职难痴望，化得妻儿不谇贫。别写新诗寄乡友，峨眉山下独闲人。
兄昔别我游衡麓，我亦东吟石桥瀑。八年能接几函书，弟今白头兄何如。河水流澌雪风恶，梧桐渡口孤舟泊。山房夜坐兄不来，蜡梅花拆灯花落。
竹岩鸟啼云影闲，此是玉帝藏书山。他峰叶尽一霜后，仙洞春如三月间。白须道人年八十，指予漈路从溪入。靸著芒鞋不杖藜，啸泉归去衣裳湿。
甘得眠云复饮冰，此翁不独擅诗名。山深难避蒲轮召，陛远听扶藜杖行。老去报君心转切，年来守局梦频惊。有时湖上看垂钓，只忆磻溪溪水清。
绿草䰐𩭹白露晞，老樵能记虎眠时。石函深贮悬钟谶，翠壁新刊断织碑。陇势三分松桧色，泉声千古蓼莪悲。珪郎向日升堂友，留宿云庵撰诔辞。
三以囊封入紫微，一星今夜出郎闱。贾谊幸无湘水谪，知章乞得镜湖归。乘潮不等诗人别，望阙恨忧谏者稀。笠泽门前古松下，他时容我借渔矶。
金銮坡上文星落，收拾遗文有几函。草制空教生白发，盖棺只是着青衫。吟魂夜访林逋冢，破屋寒抛谢客岩。自有旧家椽笔在，丰碑竖起压松杉。
悲风急雨柳塘寒，卮酒篇诗哭肖韩。长记湖西访梅日，独于船上取琴弹。弋阳百姓私营庙，紫府无人别拟官。墓陇从教长新草，双凫何处只空棺。
维扬幕府最风流，何掾梅开蒋掾游。新籍楚民今几户，旧年随帝此停舟。慈亲就养惟愁雪，元帅崇诗不畏秋。壕阔城高岂忘战，平山堂北是神州。
人事元知不可谐，名山踏破几青鞋。百钱挂杖无时醉，一锸随身到处埋。驿壁读诗摩病眼，僧窗看竹散幽怀。亦知诗料无穷尽，灯火萧踈过县街。
高诵招魂招屈平，只应沉恨隔浮萍。著骚直以尸为谏，亡楚如何醉不醒。像虎空悬青艾束，辟兵难望彩丝灵。凭君一激沅湘水，浄洗中原血铠腥。
织柳缝花雅道衰，将题锦卷复敲推。夜寒吟苦冰澌合，境寂心融造化来。𣃁石昆仑携玉下，乘槎河海到天回。今时古调何人爱，东野长江在夜台。
熠熠溪边野菊黄，风前花气触人香。可怜此地无车马，扫地为渠持一觞。野花无主为谁芳，酒熟渔家擘蟹黄。遇酒逢花须一笑，故留秋意作重阳。
离家才是两三程，便觉征衣缀软尘。湖海相逢迂阔好，江山不厌往来频。溪鱼有孕羹偏美，村酒无灰味却真。纡辔小儿莫相笑，柴桑终不负头巾。
抖擞襟尘访梵宫，入门物色补陀踪。松虽未老曾留鹤，山不在高堪卧龙。案上楞岩寻旧跋，枕边纸被认新缝。客题不要纱笼壁，遮莫轻敲饭后钟。
香积厨边想像中，俨然摇鬣出吴松。不随红蓼滩头钓，常逐阇梨饭后钟。尘土几年成涸鲋，风波平地欲成龙。若教占作维祥梦，忧国书生亦愿丰。
檐流非沼亦非池，跃出双鱼亦自奇。不是悬于庭上落，便因生出釜中来。听琴莫笑音非古，叶梦须知稔可期。谩说佩金佳谶在，陶腰似觉未消伊。
天生贤佐福闽州，衮舄荧煌尚黑头。司马公留民可活，管夷吾在世何忧。东南人物几华屋，今古乾坤一竹楼。三万卷书三尺剑，男儿事业要伊周。
我公自是活神明，皦日当空鬼魅惊。参辈虽多萧相少，跖徒自浊伯夷清。吴儿久借乾坤造，闽囝重逢父母生。賸说谦尊能下士，青门还念种瓜平。
檐溜垂垂箸未收，一年乐事负春游。新添华发羞开镜，贪看青山懒下楼。天地至今多罔象，功名到底总蚍蜉。祇因知得清闲好，事大如山付醉休。
还我山林且买邻，荆榛不碍自由身。梅兄竹弟相依旧，李婢桃奴一任新。湖海到今无剑客，江山如作老诗人。不知尚父缘何事，白首投竿起渭滨。
乾坤秀气孕三奇，勋叶人间有口碑。台近棠阴遗泽在，楼辉秋萼起人思。后先玉季金昆政，多少丹山碧水诗。世事荡来尚胶轕，赖君一手理纷丝。
三观互融显其机，十门不二荡其迹。如月印水兮光入其微，如春在花兮香袭其裓。是谓教庠之英，北峰之嫡。描邈将来不如伊，从教大地无人识。
水绕山围狮子窟，赫赫金毛从此出。野犴既死狐兔悲，天下丛林闹聒聒。我来不敢重步行，森严匝匝清风生。三拜无言出门去，烟笛一声牛背横。
南岳诸峰七十二，惟有祝融峰最高。九千七百三十丈，下视寰海如秋豪。岷峨华顶远俯伏，九华五老来相朝。上封老僧日无事，兴来以手摩云霄。
古人遗直今人是，肯效乡原事踽凉。不把危言陈北阙，因何著脚到南荒。排奸斥佞风霜手，耐冷禁寒铁石肠。赢得榕阴浓密处，忘言默坐对炉香。
新来时事不相关，赢得蛮荒日月闲。存取丹心照碧汉，任他黄口闹清班。非求美誉传千古，不欲浮生愧两间。天亦而今无奈说，秀才且荷肯相还。
瘴地人忧我莫支，人虽危我我何危。元来忧国不怕死，非为捐身要出奇。肯怨江山千里远，幸逢天地一时知。孔光张禹人无笑，禄位输他善保持。
沉沉汉殿晓烟迷，燕雀输他取次飞。爰把丹衷吐骨鲠，且甘白饭与鱼肥。意循天理可无忤，岂料人心各有机。日薄西山予未死，当留此语待公归。
虎豹摩牙闯九关，人心节义不逾闲。监门郑侠能无惧，折槛朱云若是班。赖有名留千古重，不容身在众邪间。忠臣义士骨不朽，白日青天敕许还。
百世期令固本支，一身宁复许安危。前瞻象郡贤方去，后有鹤山人效奇。地接宜阳山谷笑，舟回湘水屈原知。椟中龟玉而轻毁，禄位何妨善保持。
伏马总为刍豆谋，孤忠嫠纬不胜忧。事当言路官无小，理未安时心肯休。千古纲常增砥柱，一身去就等虚舟。恶鸱尽任陵鸾凤，赢得清名雪外州。
危言不畏触干戈，瘴雨蛮烟换玉珂。今古庐陵两胡老，是非儋耳一东坡。拳拳抗志甘三已，恻恻招魂听九歌。信得平生稽古力，初心不为履朝靴。
圣朝宽诏下龙墀，尽放累臣脱串羁。痛失长沙贾谊舍，空存潮海退之祠。孤忠元自轻生死，白骨宁知问去归。万里江山丹旐返，悲风一掬泪沾衣。
象州销黯又钦州，道路何辞作远游。投北谁怜新逐客，落南不减旧编修。江山在处犹加护，廊庙诸公底著羞。天定从来人可胜，著书消日海西头。
知公不怕鬼门关，直气横干清禁闲。雕嘴明知林甫毒，鲠言要与澹庵班。一身渠任黄茆里，千古名标青史间。非晚清朝邪正辨，紫薇红药待君还。
清名传播到黄支，直节宁忧赵氏危。虎尾蹈时都不畏，象台到日大为奇。是行廊庙人皆怍，所过山川鬼亦知。官职本为锡底鸩，伤今正论有谁持。
兰麝香消委废宫，纷纷漠漠夕阳中。长门梦断金闺月，南国歌残玉树风。流水池塘春色去，绿阴庭院彩云空。西园半醉休回首，烟草凄凄雨正红。
石磊磊，猿啾啾，越王霸业秋山头。英雄丧尽知何数，可怪犹存浣纱处。当时月照清溪头，美人如水逐东流。至今片石终难改，千载犹含泽国羞。
山中夏日足幽娱，葛帔藤床诵宝书。白拂惹云黏几案，清香缘竹上空虚。草堂夜月秋花近，水阁晨霞夕霓疏。遥忆钱唐旧朝寺，绕湖钟梵早凉初。
乱书尘席散清辉，竹院香凝宿火微。客去藓阶黏冻屐，鸟迷庭树入寒扉。重阴覆野春耕阔，列炬明山夜猎归。灯下老翁吟复听，断崖冰折碎声稀。
松间石上听流泉，看尽云归宿鸟还。夕殿焚香春院闭，暮钟沈响月阶闲。非干独往轻遗世，自合离群静掩关。林境翠深烟树合，正堪高卧纵疏顽。
天低野旷树蒙蒙，尽入金鹅望眼中。青嶂月生双雁去，碧溪云绕乱帆通。平篙落照沈烟墅，结阵寒鸦噪暝丛。岁月飞腾吾懒矣，昏钟迢递起秋宫。
尔为灵凤典音乐，想尔废职来考槃。莫厌山中多寂寞，山中无事忘忧乐。晓窗睡起春昼静，听尔幽情如有托。纵令致汝百鸟前，此声此曲终难传。
中流望极山头寺，溪午闻钟泊柳津。春草细沾微雨润，老松高与碧虚邻。鹤归烟麓书堂废，虎去寒岩藓石皴。无奈薄游归路晚，水边风旆湿征尘。
异物留传因好古，南来箧笥伴瑶琴。漳河流水去无已，魏主荒台久废沈。往日奸文须九锡，今朝片瓦尚千金。所嗟人事多浮伪，谁识河滨古舜心。
芳辰早失意兼衰，不拟君来重举杯。云暗月墙花气重，蜡残风幕鸟声催。醉乡人有江东役，乘兴船从阙下囘。明日沙头相送罢，荼䕷小院独徘徊。
伯符兄弟最英雄，千载青山绕故宫。宋祖只知曹马事，齐高还与獍枭同。暮箫尚带兰陵怨，春水多愁旧垒空。登览未应迷宿昔，夜猿啼在晋时枫。
老来好古尚关心，寺里荒题几度寻。山鹊报晴窥画阁，水鸡嫌雨上高林。麦残余冷收春候，楝落轻风滞晚阴。无限幽怀难具写，一凭阑罢一闲吟。
梅发春江棹绿波，越乡才离认吴歌。寻花戴帽谁家去，载酒移船与客过。废馆夕阳寒柳动，古宫芳草白云多。山行每是清晨出，归路牛羊下远坡。
老来霅上经过少，不复虚堂拜皎然。窥庙野童惊古像，拊碑山客慕先贤。雨多乱水穿城过，日上苍山绕郡连。隔港木兰摇客棹，浦荷香散碧云天。
筼筜深谷近青霄，春尽思君梦自劳。歌鸟不来香室掩，绶花空结紫藤高。荒池瓦砾迷芳草，晓案烟云拥墨袍。山近响潭多胜好，论诗无处觅刘曹。
紫芝昔赋天台日，桐柏宫诗老更成。梦断玉楼春帐晓，蝶迷花院夕魂轻。钱郎旧体终难并，姚贾新裁近有声。有子无家须吊问，故交谁不为伤情。
遥忆荒阶碧藓生，木兰露重滴归情。秋山松桂皆森爽，夜馆星河几晦明。溪色乍凉双鹭下，雨声才绝一蝉鸣。经房旧掩青枫老，此夜无人月影清。
芳草萋迷征骑归，且依张负入书帷。家园懒记闲花草，蔬豆重甘旧藿葵。崔颢能吟有陈迹，祢衡作赋想当时。才能往往为身累，好读渊明饮酒诗。
等闲携酒上南楼，楼占东州古渡头。翼瓦拂天翔碧凤，危栏隠雾锁苍虬。湖山环据三吴会，江汉雄吞四蜀流。醉里浩歌天地阔，橹声摇月上汀洲。
谁家有女腰如束，双眸剪水肌凝玉。褪红香汗湿鲛绡，低压娇花鬓云绿。春光潋滟春昼长，春风扑面春花香。一声环珮鸣丁当，自临鸾镜匀新妆。
祝融万仞拔地起，欲见不见青霄里。山翁爱山不肯去，为山醉卧松根底。家童寻着不敢惊，沉吟恐怕山翁嗔。梦回抖擞下山去，一径萝月松风清。
紫金千仞郁崔嵬，四面惊涛卷雪堆。屹立中流天柱壮，高标双阙海门开。江流今古几分合，日月东西自往来。一览象山皆㟝嵝，不知身世是蓬莱。
水亭四面朱阑绕，簇簇游鱼戏萍藻。六龙畏热不敢行，海波煎彻蓬莱岛。身眠七尺白虾须，头枕一枚红玛瑙。公子犹嫌扇力微，行人多在红尘道。
大海漫天驾叶舟，来登中阁问仙游。泉声急泻三更雨，云气深藏六月秋。雾湿中天龙出洞，日腾沧海蜃收楼。禅床静数愔愔息，身在清都最上头。
人间寒信到阶蛩，天外清商入井桐。孤馆无人同夜月，长年作客又秋风。想君局促重帘底，似我栖迟逆旅中。何事人生苦拘束，得闲来此一樽同。
南州胜观越王台，天与诗人醉眼开。云漠漠边蕃路远，水茫茫处海潮回。人家一半藏烟树，往事千重问石苔。料得清秋尤好在，一樽重约月明来。
袖中光焰吐青蛇，献策军门鬓未华。岂是轻身探虎穴，要将赤手拔鲸牙。向来笔研浑无力，此去功名正未涯。小试柳营新号令，六花排阵寂无哗。
岁月遒于赴壑蛇，功名政要及年华。平淮犹自须裴度，钓渭那能老子牙。舞袖巧悬嫌地褊，酒杯相属记天涯。期君酣战秋风里，鼓率衔枚阵不哗。
朝忧猛虎夕长蛇，吊战场文忆李华。自笑病来宽带眼，那能老去植幢牙。如君政合登东阁，顾我惟堪老北涯。宾主秋风南浦路，旗铃好听捷音哗。
路入烟萝杳霭中，良宵一笑美人同。壶觞尽揽平湖月，弦管时飘别岸风。三宿未忘缘境胜，一灯相对坐诗穷。姓名要共青山久，看取当年玉局翁。
精祈三日竟成霖，一瓣心香格帝歆。苖若遂枯无此水，粟将暴贵涌于金。时方多垒农为急，公在三湘泽已深。自愧侏儒叨一饱，愿推德意答天心。
僧夏分来一榻凉，爱莲更擅水云乡。露融初日敷朝采，雨卷凉飚送晚香。天女群参青叶髻，水仙争护紫荷囊。一丝不挂根尘净，莫怪先生久覆觞。
吊古谁翻楚些歌，百年陈迹怆怀多。春风草绿松根寺，夜雨灯寒窣堵波。老鹤旧曾陪杖履，闲鸥今尚护烟莎。凭君莫忆当时事，惆怅人间春梦婆。
古来传说驱蝗法，近岁惊闻田有蝗。无耐吏饕甘地恶，何辜民病重天殃。秋风要满扶犁望，夏日宁辞走檄忙。高廪更令无雀鼠，使星尸祝几炉香。
蔡家亭子锦江涯，长约春风作岁华。拚却百年浑是醉，莫教一日不开花。称觞随获慈颜悦，问字时容客语哗。我若有园如个样，肯将双鬓抗风沙。
松篁一径夹长蛇，云锦重重肃九华。长夏飞泉倾石眼，半空悬磴啄檐牙。要知酒兴并诗料，不在山巅即水涯。记取松间休喝道，山灵应怕俗声哗。
暑涂明发正愁予，伫立风檐气不苏。拟戴星行方叱驭，谁驱雨至忽随车。岂怜行道暍欲死，直恐良苗涸且枯。早觉南来盐米贱，趁墟归去总欢呼。
火乘金伏势方骄，天地围炉万物焦。那信炎蒸天六月，却闻优渥雨三朝。顿添秋思生庭树，颇觉春痕涨市桥。分我清风陪独夜，又愁明月渺难招。
头衔清甚管仙都，吏责全无出有车。老去心情酬应懒，闲来亲友往还踈。每嗤人作囚山赋，莫劝侬通光范书。只把穷愁博强健，世间得失本乘除。
筑场千步柳营东，樽俎精神坐折冲。星弹流空惊过鸟，霜蹄追电捷游龙。身轻鞍马人如画，胆落猩鼯穴已空。归去翠眉环玉帐，钗儿多乞锦缠红。
延年一印付闻孙，文采风流今尚存。生长见闻诚叟里，交游唱和澹庵门。苦思那有酸寒气，妙斲浑无斧凿痕。问子何为暗投璧，令吾端欲竖降旛。
同时制锦七宗英，更有珠联五舜臣。瞩望诸贤皆邑最，和衷一语见情真。方时艰棘难为政，随事斟量可及民。缓急之中权阖辟，政须不失本心仁。
讵有陈平解久贫，共看眉案久如宾。从夫荣荷西清橐，承祖恪共南涧苹。玉树庭前双使节，金花天上九恩纶。绣衣彩服今非昔，忍见堂萱雪后春。
曾是王珪坐上人，孰知孟母德无邻。长怀就养板舆日，一笑能回花县春。诗感棘风知痛苦，歌翻薤露亦酸辛。送车千两瑶塘路，奔走无从愧负薪。
佩璐骑麟返帝旁，屐痕所在尚芬芳。泉行地脉家家井，月到天心处处光。模范百年垂藻泮，蒸尝千古奉桐乡。教忠况有无穷泽，衮衮湘流一派长。
山家境界无畦畛，住处随人意所便。涧汲岩栖忘世累，石耕略种尽天年。时惊虎触柴扉月，长听鶑啼绿树烟。不信却无人种杏，知从何处觅神仙。
三年四过子陵台，老我风霜两鬓催。望见云山心已愧，梦登钓石眼为开。乾坤清气长如许，钟鼎元勋安在哉。近百年来几帆过，登临多是觅官来。
中秋清绝冠秋天，间气生贤得月先。一念来从金粟洞，三生曾伴赤松仙。绣衣踏遍江湖上，线履催归雨露边。且别崆峒朝帝去，它年来拍广成肩。
展开南极老人图，是处青烟鹊尾炉。秋露九原沦厚泽，春风一道泳康衢。万金药散疲羸活，三尺刑清怨叹苏。只此阴功谁比大，中书有考可酬无。
学舞腰支束素纤，回旋似怯晓风严。飘窗淅沥暗投璧，洒研纷披冻着盐。应有饮羔围暖帐，谁怜饥雀啅寒檐。凭栏独耸诗肩瘦，对立西山玉几尖。
破寒有喜报晨鸦，忽送诗筒雪赋车。占岁便同天雨粟，宽忧解遣笔生花。琼枝夸丽羞陈苑，玉树争妍比谢家。腊白才呈春已动，扶桑霁影晓相叉。
垤鹳无声口舌干，谁驱雷雨遍千山。顿苏赤地千里旱，特出黄堂一念间。泽物功深无德色，丰年愿遂有欢颜。为霖祇恐思贤佐，千骑东随凤诏还。
谁念东南膏血干，文移督迫积如山。平时素号镬汤底，不雨岂逃沟壑间。民病向来犹在耳，天威此去不违颜。从容宣室如前席，乞与枯荄生意还。
郡邑同寅祷旱干，风霆来会雨千山。真成雨粟从天下，只在为云翻手间。神不素餐无愧色，农期一饱足欢颜。丰年酒熟鸡豚社，二老从今请往还。
忠清家法见闻中，蜀产凋零又到公。抗伪一门诚节谊，明伦数语最精忠。郎潜勇退声名重，使传贤劳惠利丰。时事方艰人物眇，可堪收泪洒悲风。
十二书言天下事，气如蕡直语加遒。谁当心耻四郊垒，子独眉攒万国愁。刺手拔鲸何倜傥，剧谈扪虱自风流。悠然且作新丰醉，定有人能说马周。
莫管声名草木知，人生待足是何时。兴才尽处须回棹，涂到迷时漫泣岐。老我昨非今似是，笑渠小黠大还痴。山林晚觉中多味，不怪商颜只茹芝。
聱叟挥车倦且归，钓游旧处足娱嬉。客怀自分三宜去，世事那无一可为。昼日高眠甘茗乳，秋风清饮饱莼丝。何当为背奚奴锦，收拾潭州归后诗。
冰壶清对玉衡秋，台府同时尽胜流。南国恩波如海阔，西江和气接天浮。山川真借两贤重，翰墨仍为八境留。见说九重思魏笏，书帷更欲学君畴。
农亩皇皇望有秋，肩赪背裂汗衣流。疲甿不得一饭饱，我辈应惭多食浮。乌尾督逋无迫遽，鼠牙有讼怕淹留。两君一念回天速，天雨看看粟满畴。
十五年前会五羊，都门再别九年强。君荣韶石州麾出，我窘文江县债偿。人世能消几离别，征涂何用许奔忙。梅前菊后风光好，且为侬留共一觞。
黄雀长行万里余，烦渠就寄数行书。常怀李白诗无敌，莫怪韦郎迹也踈。玉节荣光何恨速，石洲风物正关渠。同年相逐云龙处，应念吾侬乃一猪。
心期万未一能偿，海角连宵梦帝乡。白发易生时序短，青云难致道途长。有方却病还吞药，无事消闲只点香。谁道官居寥落甚，许多风月满诗囊。
簿书应接一身兼，减却新诗上笔尖。愧我世无分寸补，为农忧有岁时占。客因年近思家切，人到心闲饮水甜。昨夜一番乡屋梦，寒梅香处短筇拈。
上至登高眼界宽，蜜陀僧舍富琅玕。天雄峻塔凌穹漠，泽泻巍阶铁护栏。虎脑已回仙枕梦，鸡头宁愧国香兰。登临岂止黄花日，川练常随夜月寒。
青山见我喜可掬，我喜青山重盍簪。石鼎车声煎玉乳，竹𬬻云缕试花沉。三杯暖热渊明酒，一曲凄清叔夜琴。莫怪相看能冷淡，交游如此却情深。
及瓜賸喜发南州，纳纳春光销客忧。细麦风前蓝袖举，新秧水面绿针浮。行程又过山深处，归梦还寻天尽头。收拾怀乡旧诗藁，探先封寄与沙鸥。
绵𫈵南湖屋数椽，鸥边一壑许侬专。小轩东面云生树，曲槛前头水接天。饷客清风无尽藏，可人明月不论钱。爱闲闻取身顽健，逸老祠旁理钓船。
好在灵均几叶孙，栖迟何事尚衡门。骚章愤世今谁嗣，忠槩传家君独存。夜雨短檠能搰搰，春风逸翮定轩轩。有书难倩南征雁，巫水黔山劳梦魂。
西风吹上木兰船，人讶今时李郭仙。一抹烟光粘远树，十分山翠滴晴川。夕阳半在寒鸦外，秋色全归过雁边。纵有清诗费摹写，楮生为我唤龙眠。
去城不隔五七里，云窦谁镵能怪奇。石屋尽头天罅坼，林柯缺处日光垂。山禽上下有余乐，仙鼠往来无倦时。惜许千岩旧游所，摩挲藓壁欠渠诗。
天公收画底论钱，借与山人换样看。云𪩘浮春晴嶂暖，烟崖积雪晓屏寒。平林淡抹精神妩，小景横陈气象宽。定自米家船上买，不然那得许多般。
诗名千古杜陵翁，身不胜穷道不穷。编简湛酣君有味，江山弹压我无功。穉凉庭院梧桐雨，晚照陂塘蓼荻风。如此秋光欠料理，故人缘底尚东蒙。
擐甲边城教即戎，三军锦绣晓光中。影摇𫞚水旌旗动，声震文山鼓角雄。马惯挥戈翻塞雪，雁惊鸣镝响天风。十行忍负君王意，同向燕然勒隽功。
雁声切切楚乡来，似唤秋光入酒杯。好景欠人同历览，归程为我小迟回。一天风月诗囊富，千里江山画轴开。祇恐黄华簪未了，日边丹检已相催。
粲晓轻舠掠水飞，趁闲来款长官祠。云峦着色四时画，石濑有声千古诗。华黍几沾膏泽润，甘棠长起后人思。渠伊不尽为霖意，除却梅龙谁得知。
幸无风雨窘重阳，且唤龙丘倒菊觞。糜样交情愁隔阔，酒般归兴笑奔忙。郎君足下云霄近，阿母堂前日月长。若见南闽旧同社，为言诗鬓已苍浪。
东风劫劫趁芳辰，调柳唆梅着处新。翠筦声中千里月，银花影里万家春。楼台拼饮夜不夜，罗绮飘香人看人。抖擞吟怀歌乐岁，江山分外长精神。
太史骚坛峙豫章，诗豪角立壮颜行。遗风凛凛清人骨，飞露娟娟洒我裳。五字顾惭非应物，一灯今幸属仇香。玉堂蚤晚须椽笔，快写平生锦绣肠。
洋洋雅颂几遗篇，删后求诗类一偏。直下谢陶能出手，就中李杜亦差肩。多君句好堪呈佛，老我时来未得仙。两地河山费蘧栩，吟窗何日勘尘编。
铁研磨穿志未伸，也叨朝迹也临民。九关犹记钧天梦，一舸重寻湘水春。自笑装怀多倥偬，从知满腹欠精神。调高郢曲终难和，羞杀歈歌𥬞后尘。
羊肠归路若为程，财过槠洲掌样平。客舍笼烟炊早顿，田家带月喝春耕。青林绿水画千尺，白鹭乌鸢棋一枰。坐倦笋舆呼穉子，野花迳里说诗行。
欲知天意属英奇，端为斯文待发挥。挺挺魏謩祖风烈，堂堂伏湛国光辉。久参机政儒臣贵，未到公台物论违。丹旐东风马鞍袅，送车谁不泪襟衣。
子公书问走舆台，公独山林挽不回。人道旬瑜须径去，谁知李泌却重来。传芳谢砌芝兰粲，在处膺门桃李开。无愧可攻心事好，底教生死不荣哀。
无边膏馥丐儒林，可但天台掷地金。文不雕镌翻婉切，诗如平淡实高深。春风和气生毫末，秋月华星烂古今。所发由来关所养，丹青难状晋公心。
耆英续续閟重泉，好在灵光独岿然。入侍已成鸿鹄羽，退休俄值白鸡年。伤心藏笈书无恙，盥手开缄墨尚鲜。刮目相期良不薄，可无斗酒奠桥玄。
雪天领客倚清狂，战退玄冥酒百缸。柳絮辊风粘冻壁，梨花撒雨响寒窗。琼田隠隠迷翘鹭，玉砌狺狺走吠尨。一稔明年宽万虑，更催三白瑞𫞚江。
过眼光阴发样多，几年客路叹奔波。已抛南楚云千嶂，旋买东湖雨一蓑。好景賸将诗料理，闲愁全靠酒消磨。如今世事都看破，冷笑侯王梦螘窠。
十里樵风自一村，草庵挨拶小林园。霜严古木正当路，玉立晴峰新表门。诗境销磨闲日月，醉乡整顿别乾坤。浮名浮利非吾愿，时把黄庭漱六根。
莫讶灵均苦费词，骚章炳炳日星垂。身虽楚泽有遗恨，名与湘流无尽期。一笑底关渔父事，此心惟有洛阳知。是非付与群鸥判，不上先生吊古诗。
小结茅庵倚薜萝，主人心事定如何。春风枕上邯郸梦，夜雨灯前云水歌。岁月不堪频把玩，山林偏称小婆娑。年来欲问长生诀，止止庵中养太和。
天眷频年惜挂冠，谁令今日远长安。举幡莫遂诸生愿，祖帐应多行路难。去草岂知因害稼，弹乌何事却惊鸾。韩非老子还同传，凭仗时人品藻看。
此翁文彩自权奇，抹过盐车十万蹄。笔下何多春草句，胸中定有辟尘犀。戴公山下竹三径，米老庵前云一溪。莲幕退思湖上客，一编为我赋新诗。
驴蹇飚寒猎帽裙，吟肩山耸酒微醺。弯弯竹迳霏霏雪，小小溪桥淡淡云。忽邂逅时真得侣，向空蒙处细飘芬。回天力量知谁似，笑挽春来首策勋。
问讯金焦亡恙否，双鳌依旧据寒流。塔边浪战嵌岩石，木末云扶缥缈楼。枫叶蓼花新醉雨，山容客鬓两添秋。海天一镜舟如豆，忘却尘缁季子裘。
正好𬬻亭语夜分，朔风征帽浙江𣸣。天低雁带参差树，山远舟横黯淡云。龟解不妨时换酒，鲸呿元自妙为文。千岩万壑心如水，二尺檠边剩著勋。
冯轼邦君侈画熊，却来问政翠崖翁。祇应兄念玄真子，不是堂无齐盖公。千载棣华垂盛事，两丛慈竹亦清风。跨鸾时过宣平老，明月箫声在半空。
小队名山访古归，雪云不解听招麾。琼瑶千嶂插空阔，珠璧一诗争崛奇。兴逸聊兹游赤石，民安何待化潢池。妓围如画心如水，鬒发从渠映玉碑。
吹帽海风鸦背起，冯夷知我酒微醺。楼台气压金焦浪，钟鼓声飞淮浙云。戈甲虎争余块石，榛芜鼪啸几斜曛。山僧不管兴亡事，清坐闲披贝叶文。
紫麒麟楦岂身荣，腹有诗书气便清。野酌雅宜招胜士，贵游大半是宗英。主翁旧有登堂约，古树今知夹道迎。賸欲索梅同一笑，却随画角弄初更。
宦辙驰驱尘满襟，解鞍呼酒小登临。天垂碧处秋江浄，山弄紫时西日沉。韩记合还渠老手，王诗似不要新吟。撑天拄地吾儒事，过耳飞禽空好音。
自怜骨相太邅迍，为米折腰依旧贫。古史多看多警省，新诗愈改愈精神。与游造物真知己，怕说天朝多故人。兰菊有时忙不得，世间桃李几番新。
初日融霜泮水清，鹄袍翔集宿中庭。先生有道如阳月，太白占祥聚德星。安定重来阐湖学，横渠端坐讲西铭。自怜一唯无传久，避席何时觌典刑。
衮衮诸公塞要津，独当椽笔演丝纶。久陪清禁聊均佚，谁道明河不可亲。畿郡喜迎贤太守，帝旁却欠直词臣。逸才毕竟九天忆，应谓禁中须此人。
故山荏苒失归期，颜尚如丹鬓已丝。忆昔师门传拙赋，迄今客路懒工诗。不伤迟暮无豪举，却喜聪明减旧时。便把蜗庐题退隠，何时买得草堂基。
少陵久矣跨鲸游，近说西江沸不休。双井发源注南海，百川分港失东流。君怀正印高悬眼，我抉玄关笑点头。半世工夫缘底事，旁人却作等闲求。
寄傲西峰未肯东，论文旧约几时同。不知杰句真何用，便有虚名岂疗穷。珍重远书征近作，疏芜故我欠新功。每惭时辈多豪逸，点笔成章杯酒中。
月韵梅梢漏未央，缓寻梦境小相羊。万家灯火天无夜，十里绮罗风自香。胜友何如罗粉黛，清谈端可厌笙簧。吴侬休作筑城舞，胡越年来共一疆。
不接安书动隔年，二千里外极悬悬。老亲强健知勤馔，诸子痴顽恐费鞭。幸有田园堪卒岁，使知诗礼可无钱。客中亦有风流罪，长伴梅花对月眠。
一汀红糁蓼花天，滴滴清寒晓露圆。回首洞庭山半点，伤心桂岭路三千。诗魂夜寄青林月，渔唱声回绿树烟。却笑陶朱不如我，我无西子与同船。
一榻翛然著醉侬，沉沉清夜大槐宫。梦回作恶酒气重，枕上不眠归兴浓。点滴落阶添闷雨，清哀绕壁诉寒虫。计行良未成端绪，何处高楼撞晓钟。
霜风吹冻玉池冰，留滞周南尚未行。病久故园千里梦，夜寒孤舍一枝灯。愁缘南贾归舟影，心断黄芦落雁声。老剑已闲头已白，祇堪吟咏课归程。
投晚钟公渡放船，急流送我转千山。群犀戏浴江含石，饥雁悲鸣橹下滩。吟骨欲投鱼腹葬，梦魂那许蝶身闲。可怜八尺奇男子，不作当年跛足看。
考亭高弟说乌洲，小子何妨作远游。问学再三勤讲贯，立身第一在操修。机心仅可文章用，邪说毋从释老求。更做程文须典实，年来华藻近轻浮。
煮药炉边过一春，瘦骸唯与病相亲。雨多药裹易生晕，润透巾纱懒拂尘。枕上最宜思过眚，静中倒得养精神。不辞小现维摩诘，只恐今无问病人。
日车不照出郊车，门外天阴云尚麤。青州未有居士供，白衣知是谁家奴。江山有恨横饥眼，茱菊无情对卧壶。赢得闲关吟苦句，定无人敢唤催租。
家在岷峨峰六六，文章李杜追芳躅。有诗吟破雪飞花，无酒斟来体生粟。观光上国肩共摩，舟下长江尾相触。行行得意买湖天，携手风凉曾点浴。
家家住坐长安道，日问长安何草草。春到骊山渭水深，拂石临流苦不早。万户千门镇日开，无边风月随人好。满城花柳断鶑肠，芳菲易歇天难老。
满株擐甲诧棕榈，叶展蒲葵冬不枯。鬼发擘开纤玉掌，蚌胎剖破细琼珠。熟煨炉火香于笋，白饤盘银美似酥。珍膳莫充禅客供，恐猜鱼子放江湖。
满耳声称蓦浣沙，萍根云叶际天涯。襟扃喷扑芝兰气，韵味清修诗礼家。賸把香编消岁月，点无浮叶靓春华。西归人问簪朋得，将作东南第一夸。
不因春酒驻红颜，都是心清事弗关。草为囹空随意绿，花缘客少笑人闲。幽情倚棹暂随水，爽气拄颐常看山。共指武陵槃涧地，桃花深处屋三间。
神光高射斗牛墟，知是龙泉瑞气舒。彩映北堂霜后桧，辉连东馆月中书。江流丽水描来似，峡束棠溪画得如。为报鲸鲵休陆走，剑芒元是发硎初。
吴门捍蔽重夔渝，两地藩篱属钓鱼。自昔无城当蜀屏，从今有柱壮坤舆。军心铁石高深里，敌胆灰尘筑凿余。看偃天戈闲夜月，朗声读破磨崖书。
欲陈礼乐字三千，起趁东风万里船。戎马不禁文未丧，石鱼间出瑞开先。人知制梃摧坚甲，政比黄钟缓急弦。愿借风云乘快便，一声雷爆九重天。
骑鲸汁漫谪仙臞，一世龙门只汉儒。天下文章从古有，人间勋业即今无。鹤山往事心存蜀，象滪新功力蔽吴。留取道宗辽外策，共为炎宋巩皇图。
渊渊圣道浩津涯，万里寻师暮景斜。滥吹丛中情懒散，弹冠镜里发爬髿。苍龟已卜林间屋，青犊还逢关上车。未得乞符求换骨，借闲读易傍梅花。
黄钟大吕播年华，簪盍城南捧九霞。共说贤寮心似镜，何妨幕府事如麻。纷纷吏坌空迷目，蹇蹇王臣岂计家。共约岁寒松竹友，好携周易傍梅花。
明知少府是神仙，金水何须挂彩鞭。喜喜欢欢游两幕，平平稳稳过三年。红莲照水香仍旧，绯枣团秋味正圆。兰玉已堪华晚节，更寻小圃菊花天。
熟读周官知几冬，染人袍就彩丝缝。生当永日三三夏，数应西岷六六峰。囚放尽言公活汝，民期无复鼠穿墉。笼中上药芝苓富，却笑频看镜里容。
十乘由夔入钓鱼，饮江无马雁安居。瞿唐催要金城壁，即墨争迎铁裹车。八阵旌旗蛇势整，九关风月虎符虚。白盐万丈齐天石，揭日奇功大字书。